AUDIO! Wuuno Omuyizi we Makerere omulwadde wa Covid-19 asobeddwa, agenda kweyambisa bbaasi okudda awaka n'abantu abalala - The Bridge Uganda\nAbamu ku bayizi ku Yunivasite e Makerere bakyatubidde mu zi Hostel olw’omukulembeze w’eggwanga lino Yoweri Kaguta Museveni okuggala amassomero ssaako n’amatendekero agawaggulu, okumala ennaku 42.\nAkawungeezi k’olunnaku olwa Ssande, Museveni yaggaddewo okuva ku Mmande ya sabiiti eno, ng’emu ku ngeri y’okutangira okutambuza Covid-19.\nKati no, abayizi abasangiddwa mu zi Hostel, bagamba nti bandyagadde okudda awaka, naye ssente zebyentambula zasukkiridde okulinya nga n’abamu, tebalina wadde 100 okudda awaka.\nOmu ku bayizi Masai Damian, agamba nti Hostel ye Messiah hostel mu Kikumi Kikumi bagenda kugigala, kyokka wadde yafunye Covid-19, agenda kutambula ye, kyokka akyatidde okumutwalira bazadde be.\nEddoboozi lya Masai\nAte Daniel Habasa, omu ku bayizi abasula mu J.J hostel agamba nti okulinyisa ssente z’ebyentambula, y’emu ku nsonga lwaki bakyalemeddwa okudda awaka.\nHabasa agamba nti Gavumenti yandibadde eteekewo engeri y’okuyamba abayzi ku Yunivasite okudda awaka ku bbeeyi ensamusamu.\nEddoboozi lya Habasa\nAte Michael Gidudu agamba nti yandyagadde okuddayo awaka e Mbale kuba Hostel egenda kuggalwa, wabula ssente z’ebyentambula zakubisiddwamu emirundi 2 era y’emu ku nsonga lwaki akyalemeddwa okuddayo awaka.\nMungeri y’emu agamba nti mu Hostel amazzi gagiddwako era balagiddwa okudda awaka.\nAte Ritah Mukisa omu ku bayizi abawala abasula Kasamba Girls agamba nti wadde Yunivasite yagaddwa, agenda kusigala mu Hostel olwa ssente okulinyisibwa nga n’abantu abangi abadda awaka ate bayinza okutambuza obulwadde.\nAte Poliisi y’e Kabale ekutte abantu 23 ku misango gy’okugyemera ebiragiro by’okulwanyisa Covid-19.\nAbamu ku bakwate, basangiddwa mu bbaala, abalala nga bali mu kutambula mu ssaawa za Kafyu.\nMu kikwekweeto ne Pikipiki 30 zakwatiddwa, olw’okusangibwa ku kkubo, okusukka essaawa 12 ez’akawungeezi.\nElly Maate, omwogezi wa Poliisi mu bitundu bye Kigezi, agambye nti wakati mu kulinda Gavumenti okuteekawo ‘Fayini’ ku bantu abakwattiddwa, abakwate bagenda kubatwala mu kkooti.\nAbamu ku bakwattiddwa kuliko Besigye Posiano, Nagawa Bosco, Mumbere Gift, Kansime Lydia, Twine John n’abalala.\nMaate agamba nti ebikwekweeto byeyongedde okunoonya abantu bonna abalemeddeko okumenya amateeka mu kiseera kino eky’okulwanyisa obulwadde mu ggwanga.\n‘You Go & Organize Your Miss Curvy Competitions’…Nambooze Blasts Kiwanda As Sevo Kicks Him Out


Bukedde Online - Ebyemikono biggulira omuyizi obulamu obw’omu maaso\nEbyemikono biggulira omuyizi obulamu obw’omu maaso\nBasomeseddwa obulunzi obuleeta amagoba\nAb'e Luzira beemulugunyizza ku musolo gw'amayumba...\nAdded 12th August 2019\nkinEbyemikono biggulira omuyizi obulamu obw’omu maaso\nAbayizi ba Gayaza Junior School nga baluka ebibbo.\nENSANGI zino omuyizi kirungi okufuluma essomero nga mujjuvu. Ono aba asobola okukozesa omutwe, omutima gwe n’emikono. Omuyizi afunye bino kizibu okubonaabona n’okunoonya emirimu. Bw’aba alina ky’asomeredde, emirimu bw’aba tannagifuna ayiiya n’atandikawo ogugwe ogw’emikono.\nAmasomero agamu ennaku zino ono ye kaweefube gwe gatandise, okufulumya omwana omujjuvu ataalemwe nsi eno. Emmanuel Lule Patrick omusomesa ku ssomero lya Mengo SS yagambye nti basomesa abayizi eby’emikono nga baluubirira okuzimba abayizi basobole okweyimirizaawo.\nYategeezezza nti abayizi abamu batandika n’okubifunamu ssente nga bakyasoma. Basomesa abayizi okusiiga ebifaananyi, okubajja, okubumba ensuwa ebissibwamu ebimuli kwogatta okuluka ebitambaala, n’obukomo bwe baluka mu buguwa bw’engatto.\nLule agamba nti tebakoma ku kusomesa bayizi byamikono bibuuzibwa mu bigezo naye balina ne kiraabu ya Art, ng’eno buli muyizi waddembe okugyegattako wadde takola Art.Mu kibiina, ebintu ebikolebwa abayizi bitundibwa era ekimu ku biruubirirwa by’ekibiina kwe kubangula abayizi mu byemikono n’okubayigiriza okufuna ssente mu bye bakola.\nSsente eziva mu bintu bye bakoze zikozesebwa okuddamu okubagulira ebikozesebwa ebirala ne basobola okugenda mu maaso nga bassa mu nkola ebyo ebibeera byabayigirizibwa edda kibasobozese okwongera okubanguka.\nAbayizi abali mu kibiina bagenda mu myoleso nga mu Trade Fair ebeera e Lugogo n’ogwategekebwanga KCCA nga baluubiriramu okuyigiriza abayizi engeri y’okwogerezeganyaamu n’abaguzi nga batunda ebintu byabwe eby’emikono.\nRyan Edwin Ssendagire owa Mengo n’ekimu ku bifaananyi by’asiiga n’atunda.\nWabula tugenderera emyoleso gye tubatutte kuba beetaaga kugenda mu ginaabawa essuubi mu bye bakola. Omuyizi akulembera banne mu kiraabu Ryan Edwin Ssendagire S.6 yagambye nti ekibiina kimuyambye okwongera okubanguka mu bintu by’akola era atandise okubifunamu ssente ng’akolera awaka.\nAsiiga ebifaananyi, abalukira emiguwa egikwata ensuwa n’ebintu ebirala. Ebifaananyi by’asiiga abitunda bbeeyi ya njawulo ng’asinziira ku bunene bw’ekifaananyi n’ebintu byakozesezza. Agamba nti yatandikira ku 50,000/- wabula nga kati waliwo by’atunda 100,000/- oba okusingawo.\nENGERI SSENDAGIRE GYAKWATAGANYA OKUSOMA N’OKUKOLA EBYEMIKONO\nMu ntandikwa nasiiganga bifaananyi by’abantu taata, Eric Mugisa Gitta be yandeeteranga. Ebiseera ebisinga nga b’akola nabo mu kkampuni ya Inovoc Business Solutions be bampagira ne mikwano gye.\nKati ne ku ssomero, nafunayo bayizi bannange, abannyamba okunnoonyeza ku bantu abaagala okubasiigira ebifaananyi. Buli gwondeetera, ekifaananyi bwe kisasulwa abeerako ssente zemmuwa naye n’abaako kyafunye.\nNneekwata abantu abalina situudiyo z’ebifaanayi kubanga batera okufuna bakasitoma abaagala okubasiigira ebifaananyi. Bano bwe banfunirayo kasitoma bwe bansasula nabo mbaako kye mbawaayo. E Nyanama gye mbeera nafunayo mukwano gwange Hassan Jjuuko alina akaduuka era oluusi ebifaananyi bya bakasitoma we mbissa ate ne nteekawo n’ebyokutundibwa. Kale kinnyamba ne bwe mba ku ssomero oluusi nkolayo ku ssente.\nOkwongera okugaziya ku katale kange nkozesa ne yintaneeti. Naggulawo “Facebook Page” eyitibwa 29 Arts kwe nteeka ebifaananyi by’ebintu bye nkola. Kuno nteekako n’endagiriro yange nga kyangu abisiimye okunkubira essimu ne nnyongera okumunnyonnyola.\nBY’AFUNYE MU BIFAANANYI Nga nnaakatandika okusiiga ebifaananyi kyampa amaanyi kubanga nasobola okukuhhaanya emitwalo 60 omulundi gumu. Mu kusiiga ebifaananyi yasobola okufunamu ssente ne bakola ekibiina ne bayizi banne ne batandikawo bizinensi y’okutunda obukwata amataayi ku ssomero.\nBizinensi eno, baagitandika ne 35,000/-. Nfuna ssente mu bye nkola era sikyassa bazadde ku nninga kungulira ngoye ezimu n’obuntu obulala, ne kintaasa okwesigama ku bazadde bokka.\nOKUSOOMOOZEBWA Obudde oluusi bumbula okubaako bye nkola ate nga ssente nzaagala. Nnina okusoma okuva ku Mmande okutuuka ku Lwomukaaga. Ekirala sirina baakusiigira bifaananyi ba kakakkalira. Bakasitoma ba lejjalejja. Ate nabo ebiseera ebimu balwawo okunona ebifaananyi byabwe n’okusasula ate nga mbeera mbisaasanyizzaako ssente\nENGERI KITAAWE WA SSENDAGIRE GYAWANIRIDDE EKITONE KY’OMWANA\nEric Mugisa Gitta, agamba nti ekitone ky’okusiiga ebifaananyi, kiri mu musaayi gw’abaana kuba ne bato ba Ssendagire bwe batyo.\nAgamba nti Ssendagire yettaniranga okukuba ebifaananyi mu buto. Kino kyamuwaliriza okukubiriza mutabani we okukola essomo lya Art ku S.6. Nawalirizibwa okumuwagira nga mmuwa ssente okugula ebikozesebwa n’okumuyamba okumunoonyeza ku katale nga bw’asoma ayongere okunyiikira okuyiga.\nAgattako, nti ayagala Ssendagire ne bw’anaamaliriza S.6, yeeyongereyo n’amasomo aganaatumbula ekitone kye kubanga yakitandikako dda ate akifunyemu ssente. Era gye bujja alina n’enteekateeka ezimuggulirawo ekifo eky’enkalakkalira mw’anaddukanyiza emirimu gye egy’okusiiga ebifaananyi, n’ebyemikono ebirala.\nMackay Memorial College e Nateete, nalyo litadde essira mu byemikono. Jane Sanyu, omusomesa w’abayizi bano yagambye nti, abayizi bye bakola, si byabwe kufunamu ssente wabula kusigala ku ssomero ne bongera okubagulira ebikozesebwa.\nCathy Mayambala, omusomesa w’e Gayaza Junior School agamba nti buli wiiki abayizi babangulwa mu byemikono emirundi ebiri ku Lwokusatu ne ku Lwokutaano. Bayigiriza abaana okutunga ekyalaani, ebitambaala, okuluka ebibbo, emikeeka ensawo n’ebirala. Mu kukola ebintu ebyo abayizi bayiga okuyiiya n’okussaayo omwoyo ku bintu bye bakola. Ne bw’akula amagezi ago gamuyamba.\nEbintu bye bakola abayizi babitwala awaka abazadde babirabe. Mu mbeera eno omuzadde aba alina okumugulira ebikozezebwa ayongere okukaza bye yayiga ku ssomero. OMUKUNGU Grace Baguma, dayirekita w’ekitongole ekitegeka ebisomesebwa, ekya “National Curriculum Development Center” agamba nti mu bulamu bw’omuntu, yeetaaga okuyiga ebintu ebisobola okumuyimirizaawo nga ye awatali kwesigama ku balala. Eno y’emu ku nsonga ez’esigamwaako okusomesa eby’emikono mu masomero.\nMinisitule eraga nti abayizi balina okusoma okuva ku ssaawa 2:00 ez’oku makya okutuuka ku ssaawa 9:00 awo ne bazzaako ebyemikono okutuuka ku 10:00 wabula amasomero magi kino tebakikola ne bafiiriza abayizi. Omuyizi bwabaako ekyemikono kyamanyi ssente ne bwe zibula oluusi abaako kyakola nafunamu ku ssente\nEmmanuel Lule Patrick\nOmukazi omulala bamuwambye\nStella Nyanzi eyeeyambula bamuyise mu kakiiko akakwasisa empisa akangavvulwe\nMu kuwunda amayembe nfunyeemu ebyengera


Bukedde Online - Basiimiddwa okumanya enkozesa y'obubonero bw'okunguudo\nBasiimiddwa okumanya enkozesa y'obubonero bw'okunguudo\nAbavubuka ba Buganda baakulambula obutaka bwabwe\nEnkuba ekedde okufudemba ab'e Lwengo ebale...\nAbamu ku baasiimiddwa nga baweereddwa ebirabo\nBA DEREEVA ba takisi mu ppaaka ya Mambule basabye poliisi y’ebidduka okusawo emisomo egyenjawulo egikwatagana n’obubonero bw’oku nguudo okwongera okubangula ba dereeva .\nBino byayogeddwa Sulaiman Wasanyi ssentebe waba Dereeva ku steegi ya Kaleerwe Out Stand Stages ng’era ye Ssentebe waba Dereeva mu Kawempe abagettira mu kibiina kya KOTSA ekitwala siteegi eziri mu Kampala ku mukolo gw’okugabira ba dereeva abasinga bannaabwe empisa mu ppaaka ya Mambule.\nWasanyi yategeezezza nti singa poliisi essaawo emisomo egyenjawulo ku siteegi ezenjawulo mu Kampala egikwatagana n’obubonero bw’oku nguudo kijja kuyambako ba dereeva okweyongera okumanya amateeka g’oku nguudo.\nYagasseeko nti ba dereeva bangi mu Kawempe ababadde tebamanyi bubonero bwa ku nguudo nga kati batandise kaweefube w’okubasomesa n’ekigendererwa ky’okumalawo obubenje ssaako n’okutumbula omulimu gwa takisi ,Paaka y’oku Kaleerwe erimu mmotoka ezigenda mu bitundu eby'enjawulo okuli Bugerere, Mukono , Ziroobwe n’ebitundu ebirala .\nYayongeddeko nti abaawereddwa ebirabo beebaasinga bannaabwe mu mwaka 2015 okukola obulungi nga kino bakikola okusobola okulaga ba dereeva nti omulimu gwa takisi si gwa bayaaye nga bwe kyogerwa.\nAbamu ku baawereddwa ebirabo kuliko Bonny Ssekandi yaweereddwa essaawa y'oku kisenge lwa Mpisa , Tonny Mubiri yasinze banne okwewa ekitiibwa , Muhamad Mubiru yasinze mu Buyonjo ono ayambala kkooti ne mmotoka ye tagikirizza kuddugala , Diriisa Kikomeko ono ye yasinze okumanya obubonero bw’oku Nguudo .\nEphraim Tebandeke asomesa ba dereeva obubonero yategeezezza nti omulimu guno gukolebwa bakulembeze ba siteegi okusobola okulaba nga ba dereeva baabwe tebafiira mu bubenje ssaako n'okukwatibwa poliisi y'ebidduka lwa butamanya bubonero n'amateeka ga ku nguudo.\nYagasseeko nti buli lwakuna ba dereeva ba takisa , aba loole ssaako n'aba Boda Boda okuva mu bitundu ebyenjawulo babasomesa obubonero bw'oku nguudo ku bwerere mu kaweefube w'okulwanyisa obubenje ku nguudo\nEssuubi lya Uganda okugenda e Russia liggweereddewo ddala\nAbatuuze batabukidde Abayindi olw'okuziba ekkubo


Bukedde Online - Bofiisa abaakwatibwa ku by'okutta Kaweesi byongedde okuboonoonekera\nBOOFIISA ba poliisi abaakwatibwa ku by’okutemulwa kw’eyali omwogezi wa poliisi, Andrew Felix Kaweesi, byongedde okuboonoonekera. Amagye gatutte emmundu nnya (4) ezigambibwa nti kuliko ze baakozesa okutta Kaweesi ew’omukugu wa Gavumenti e Wandegeya okuzeekebejja.\nZaatwaliddwa ku Government Analytical Laboratories (GAL), amasasi agaggyibwa mu mirambo n’agaali gawagamidde mu bbaati ly’emmotoka n’ebisosonkole ebyakuhhaanyzibwa we battira Kaweesi nga March 17, 2017 e Kkulambiro.\nAmagye gaagala okuzuula emmundu entuufu ezaakozesebwa mu kutta Kaweesi nga basinziira ku bisosonkole ebyalondebwa n’okukebera oba kuliko ebinkumu byonna abatemu bye baalekako.\nEmmundu ezaatwaliddwaayo kuliko emu ey’ekika kya M4 eyaggyibwa mu maka ga Herbert Muhangi eyali omuduumizi wa Flying Squad ate endala ebbiri, baazizuula zikukuliddwa mu kinnya wamu n’eyekika kya Uzi gun ate endala, baagiggya mu maka g’omu ku basibe. Okusinziira ku nsonda mu ISO, ekitongtole ekiketta munda mu ggwanga ekyazuukusa fayiro ya Kaweesi, fayiro ya boofiisa abagambibwa nti be batta Kaweesi yaggwa dda wabula bakyabuzaako obuntu butono nnyo omuli lipooti y’omukugu wa Gavumenti ekwata ku mmundu.\nMu kunoonyereza okwasooka, poliisi yatwala emmundu ezigambibwa nti ze zaakozesebwa mu kutta Kaweesi ew’omukugu waGavumenti, emmotoka, ebisosonkole by’amasasi n’amasasi agaggyibwa mu mirambo ogwa Kaweesi, Godfrey Mambewa eyali ddereeva ne Kenneth Erau eyali omukuumi era ne baweebwa lipooti eraga nti ze zatta. Kyokka mu kunoonyereza okupya okukolebwa CMI ne ISO, emmundu endala zaatwaliddwaayo n’ebisosonkole poliisi bye yali yatereka.\nTekimanyiddwa oba ng’ebisosonkole ebyatwaliddwa nga ddala bye bituufu ebyaggyibwa mu kifo Kaweesi we baamuttira kubanga, kaweefube mungi abadde akolebwa okutta fayiro yaKaweesi. ISO yakutte omusajja agambibwa nti yabadde asindikiddwa okubba fayiro ya Kaweesi n’ebizibiti byonna. Enfunda eziwerako, ebizibiti ku musango gwa Kaweesi bizze bibbibwa okuva mu ofiisi ez’enjawulo.\nWaliwo abasajja abaakwatibwa gye buvuddeko nga bano kigambibwa nti, baamenya ku GAL ne babba kompyuta omwali ebikwata ku by’okutemula Kaweesi. Mu 2017 gunaatera okuggwaako, waliwo abazigu abaamenya ofiisi za ISO ku Mawanda Road ne babba fayiro z’ebyali byakuh−haanyizibwa ku bya Kaweesi ate emyezi ng’ebiri emabega, waliwo abaayingira mu kifo abakugu ba poliisi abakuhhaanya n’okwekebejja ebizibiti (Forensics) we baatereka mmotoka ya Kaweesi ne babbamu ebimu ku bizibiti ebyaterekebwamu.\nEYAPANGA OBUJULIZI AKKIRIZZA EMISANGO Ku Mmande Col. Atwooki Ndahura omu ku baakwatibwa yabadde alina okulabikako mu maaso g’omulamuzi, Musa Ssekaana eyayisa ekiragiro eri omuduumizi w’ekitongole ky’amagye ekikessi (CMI) okutwala Ndahura mu kkooti nga July 2, 2018.\nKyokka mu kkooti Ndahura teyatwaliddwa, Ssaabawolereza wa Gavumenti yatutte ekiwandiiko ekyavudde mu magye nga kiraga nti, Ndahura yabadde akkirizza emisango egyamugguddwaako ng’alinze kibonerezo kigenda kumuweebwa. Ndahura yaggulwako omusango gw’okulemesa etteeka okukola omulimu gwalyo we yabeerera Dayirekita w’ekitongole kya poliisi ekikessi.\nKigambibwa nti, ye yapangaobujulizi ku bannansi ba Rwanda abaatikkibwa ne bazzibwa e Rwanda nga n’omusango ogwatwalibwa mu kkooti y’amagye oguvunaanibwa boofiisa ba poliisi Nixon Agasirwe, Joel Aguma n’abalala tegunnasalibwa. Era waliwo ebigambibwa nti, y’omu ku baapanga obujulizi ku basibe abaakwatibwa ku bya Kaweesi era oludda oluwaabi kwe lubadde lugenda okwesigama mu kubawozesa.\nKyazuulibwa nti, waliwo boofiisa ba poliisi n’abajaasi okuva mu CMI abaapanga obujulizi ku basibe. Bano era baategeka n’abajulizi ne babawa ebyokwogera nga batuuse mu kkooti. Amagye bwe gaakizuula, gaasooka ne gakwata Lt. Kagina n’asimbibwa mu kkooti y’amagye esookerwako Unit Disciplinary Committee (UDC) n’asindikibwa mu kkomera ly’amagye e Makindye.\nDayirekita wa ISO, Col. Frank Kaka Bagyenda yategeeza Bukedde nti, abatta Kaweesi December wa 2017 yagenda okutuuka yali amaze okubategeera nga ekisigadde kiseera buseera okubakwata era bonna abalina balindiridde kutwalibwa mu kkooti.\nAkwatidde mukazi we mu bwenzi n'omusiguze n'abasibira mu kisenge ne yeetugira mu ddiiro!


Bukedde Online - Nnaabagereka aggaddewo ekisaakaate\nNnaabagereka aggaddewo ekisaakaate\nOmubaka Kaddumukasa yatusuulirira - Ab'e Mityana South\nAdded 20th January 2014\nMinisita w’ebyenjigiriza ebya waggulu, John Chrysostom Muyingo asabye Maama wa Buganda, Nnaabagereka Sylivia Nagginda ekissakaate akiggye mu baana abali wansi w’emyaka 20 gyokka wabula akyongereyo ne mu bannabyabufuzi okusobola okuyambako okubazzaamu obutuntubulamu.\nBya Henry Nsubuga ne Lillian Nalubega\nMinisita w’ebyenjigiriza ebya waggulu, John Chrysostom Muyingo asabye Maama wa Buganda, Nnaabagereka Sylivia Nagginda ekissakaate akiggye mu baana abali wansi w’emyaka 20 gyokka\nwabula akyongereyo ne mu bannabyabufuzi okusobola okuyambako okubazzaamu obutuntubulamu.\nMuyingo agamba nti bannabyabufuzi bangi mu Uganda tebakyalina mazima, obuntubulamu\nn’obukkakkamu wadde nga bano bali mu bufo eby’amaanyi.\nOkwogera bino, Muyingo yabadde ayogera mu kuggalawo ekisaakaate kyomunaana ekimaze\nwiiki ebbiri ku ssomero lya Seeta High Green Campus e Mukono mu ssaza ly’e Kyaggwe ku Ssande.\nAbaana 450 be beetabye mu kisaakaate ky’omulundi guno nga kibadde ku mulamwa ogugamba\nnti “Laba, yiga, kola.” “Njagala tukkiriziganye bannange, okusinziira ku bye tulabye ne bye tuwulidde ebikoleddwa mu kisakaate, maama Nnaabagereka asaana ategekeyo ekisaakaate nga kyaffe ababaka ba palamenti ne bannabyabufuzi ku mitendera egya wansi okusobola okutuzzaamu obuntubulamu.\nAkageri Nnaabagereka gy’awomye omutwe mu kuzzaawo obuntubulamu mu miti emito, n’abantu abakulu okutandika ne bannabyabufuzi, abazadde, abasomesa n’abakulu b’amasomero\nnabo nkusaba obalowoozeeko okubateerawo ekisaakaate kuba kijja kuyambako okumalawo enguzi,\nobulyake n’obukumpanya,” Muyingo bwe yagambye.\nNnaabagereka yagambye nti abantu bangi basaba ekisaakaate kitwalibwe mu bitundu byabwe\nebiri wabweru wa Buganda naye balina enteekateeka ennungamu gye bagoberera mu kukiddukanya\nng’era balina obukakafu nti kyakutuusibwa mu buli kanyomero abantu gye bakyetaaga ekiseera kyonna.\nYategeezezza nti omwaka guno balina enteekateeka ey’okwongeza ku emirundi ekisaakaate gye kibeerayo kisobozese abaana bangi mu bitundu bya Buganda okukiganyulwamu.\nKatikkiro Charles Peter Mayiga yagambye nti ekisaakaate eky’omwaka guno okwesigama ku mulamwa\ngw’obwesimbu kintu kikulu mu kutwala Buganda mu maaso.\nYategeezezza nti Nnaabagereka n’abategesi b’ekisaakaate balina omutima ogulumirirwa abaana b’eggwanga okubaako we batuuka mu nkulaakulana n’abasiima n’obuteefaako bokka.\nNnaabagereka ng'asala keeki n'abasakaate, amuddiridde mu gomesi ye mulamuzi Julia Ssebutinde, Omumbejja Ssangalyambogo, Margaret Mayiga mukyala wa Katikkiro ate minisita Muyingo\n“Abaana tubafuule bitooke, betaaga okusalira era kati ggwe omuzadde eyaleese omwana womu kisaakaate, omusalidde, ayinze ebintu bingi ok’uva ku buntubulamu, okukola emirimu n’okumanya ennono y’Oluganda n’Obuganda kyokka ng’ababangula temubawadde ssente nnyingi,” Mayiga bwe yategeezezza.\nOmulamuzi wa kkooti y’ensi yonna, Julia Nassanga Ssebutinde yasomesezza abasaakaate, abazadde\nbaabwe n’abakungu abalala abeetabye ku mukolo empagi ezikola obwesimbu ze yagambye nti ssinga\nbazikwata bulungi eggwanga Uganda lijja kuyitimuka.\nYanokoddeyo ey’obuntubulamu, enneeyisa, empisa, enjogera, ennyambala, eggonjebwa, obuwulize, obwetowaze, obwesigwa n’ebirala bingi.\nEra n’alabula ku mize omuli enkuza embi ey’abaana, ebiduula, omululu gw’eby’enfuna, obuyaaye, obulyake n’omulugube gw’ensimbi ebitta obuntubulamu n’okuzing’amya eggwanga.\nTemwogerera ku ssimu mu masinzizo\nAb'akatale k'e Nakawa balonze abakulembeze


Ab'e Kawempe batwalidde amateeka mu ngalo: Baggye omubbi ku poliisi ne bamwokya\nABATUUZE ku kyalo ky’e Jinja Kawempe Zooni A balwanaganye ne poliisi y’e Kawempe okukkakkana nga babasinzizza amaanyi ne babaggyako omusajja agambibwa okuba omubbi ne bamutta omulambo gwe ne bagukumako omuliro n’afuuka bisiriiza.\nAttiddwa tamanyiddwa mu kitundu kuba tabadde na bimwogerako era kibadde kizibu okumutegeera olw’engeri gye bamwokezzaamu.\nOmusajja ono yakwatiddwa ku ssaawa 10:00 ku makya ga Ssande oluvannyuma olw’okumenya ennyumba y’omutuuze n’abbamu wuufa.\nWabula aba afuluma, nnannyini nnyumba ategeerekeseko erya Maama Edith n’amulaba n’akuba enduulu ezaasombodde abantu ne bamukwata.\nPoliisi ebadde eri mu kikwekweto n’abakulembeze b’ekyalo, kwe kuwulira enduulu n’egenda okutaasa omuvubuka ono kyokka abatuuze ne bagisinza amaanyi ne bamukumako omuliro, poliisi endala yagenze okutuuka ng’afuuse bisiriiza.\nBakira bamukuba awoza kimu nti akolagana ne Boy Museveni ng’ono yakwatibwa dda mu misango gy’obubbi era akuumibwa ku poliisi y’e Kawempe ku katale.\nOmugenzi asangiddwa n’ebyuma ebikola mu kumenya enzigi ne sipanda esumulula emipiira gy’emmotoka.\nAbatuuze nga bakulembeddwaamu Prossy Nantambi baategeezezza nti ababbi basusse mu kitundu kyokka nga baana bato.\nAkulira eby’okwerinda ku kyalo kino, Joseph Segayi avumiridde eky’abatuuze abaatwalidde amateeka mu ngalo n’agamba nti ekisinze okuleeta ababbi be bavubuka obutayagala kukola ate ng’abasinga beewaggula ku bazadde baabwe nga bagaanyi okusoma.\nOluvannyuma poliisi ezze n’etwala omulambo mu ddwaaliro e Mulago okugwekebejja nga n’okunoonyereza bwe kugenda mu maaso.


Bukedde Online - Amerika egyeeyo emmeeri lubbira okwetegekera North Korea\nAmerika egyeeyo emmeeri lubbira okwetegekera North Korea\nAMERIKA eyongedde okwetegekera olutalo ne North Korea bw’esitudde emmeeri yaayo lubbira ey’ebyokulwanyisa ebya nukiriya n’egitwala mu kitundu kya Korea Peninsula.\nEkika ky’emmeeri ya USS Michigan Amerika gye yasindise mu lutalo.\nEmmeeri eno eyitibwa USS Michigan ewangiddwaako mizayiro 154 ez’ekika kya ‘Cruise missiles’ nga kuliko n’egimu egiriko bbomu za nukiriya.\nBuli emu ku mizayiro 154 eziri ku mmeeri lubbira USS Michigan, esobola okukuba mu buwanvu bwa mayiro 900 ng’erina amaanyi ga buzito bwa kiro 500.\nEkitebe kya Amerika eky’ebyokwerinda ‘Pentagon’ kitegeezezza nti buli emu ku mizayiro ezo 154 erina akuuma aka Ssabbaawa akagiyamba okugiragirira n’okugituusa ku nfo y’omulabe yennyinnyi n’egisaanyawo nga tekubye bbali.\nPulezidenti Trump ye yawadde ekiragiro eky’emmeeri eno ekozesa amasannyalaze aga nukiriya okusindikibwa mu Korea, Peninsula okwetegekera olutalo oluyinza okubalukawo ekiseera kyonna.\nEmmeeri lubbira eno yeegasse ku emmeeri ennwaanyi ne zi lubbira ekiyitibwa Armada, okuli: emmeeri ez’omulembe ne tekinologiya omupya okuli: USS Carl Vinson, Nimitz- Class Aircraft Supercarrier, emmeeri obwaguuga bbiri eziyitibwa “Guidedmissile Destroyers ne ‘Guided-missile Cruiser ne Lubbira eyitibwa USS Michigan ng’eno eteereddwaamu mizayiro 164 eza nukiriya eziyitibwa Tomahawks.\nKu mmeeri zino ne zi lubbira, Amerika kw’egasse ebyokulwanyisa eby’omutawaana naddala ennyonyi ennwaanyi eza tekinologiya omupya okuli; F-15 Eagle,F-15E Strike Eagle, A-10 Thunderbolt II, B-1 Lancer, B-52H Stratofortress, B-2 Spirit nga zigumbye mu kitundu ekya Korea peninsula ne kizinga ky’e Guam.\nTWETEGESE- NORTH KOREA\nNorth Korea etegeezezza nti Amerika by’ekola kati tekuli kipya nga beetegese okugyahhanga.\nOmukwano gwa Spice Diana ne Gravity Omutujju guli mu 'ggiya nnene': Bali bulala!!\nHee... Bibuuza ng'ositudde omubiri!


Bukedde Online - Omwoleso gwa Bride and Groom gucamudde abantu\nEmikolo n’embaga: Laba ekyabadde ku mbaga...\n‘Nze namatira era sijula’\nOMWOLESO gwa Bride and Groom gucamudde abalabi nga guggulawo ku Lwokutaano e Lugogo mu kisenge ekipya eky’emyoleso.\nAbawaka nga boolesa emisono ku mwoleso gwa Bride and Groom\nGwatandise n'ekibiina kya Nankasa ekyabaddemu abaana ababonga ebiwato ng'enje nga bano be bamu ku baasinze okucamula abalabi abeeyiye mu kifo kino okwerabira ku misono gy’abagole egiri ku mulembe egyayoleseddwa mu mwoleso gwa Bride and Groom 2016.\nAmazina olwawedde ku ssaawa 7:00 embooko z'abawala abanyirivu ezaabadde zitegekeddwa obulungi ne zirumba siteegi, okutandika okwolesa emisono gya gawuni z'abagole ezaacamudde ennyo abalabi abazze okwerabira ku misono egiri mu mulembe ennaku zino.\nAbazinyi nga basanyusa abantu.\nEmisono mwabaddemu n’egy’abaana abato egyayoleseddwa omuli; engoye ezitambulako mu bufo obwe bbeeyi okulya ku bulamu n’ezo eziwugirwamu.\nAbalabi bangi abazze okwerabira ku misono gy’abagole egyayoleseddwa bazzeeyo bakakasizza era nga n'akamwenyumwenyu kabeetimbye ku matama olw’emisono nti ddala guno omwoleso gw’amaanyi.\nOmwoleso guno ogugenda kumala ennaku ssatu gwatandise ku Lwakutaano guggwa leero ku Ssande.


Ayigiriza Ebikwata ku Kusembeza Abagenyi n’Okusaba | Obulamu bwa Yesu\nAyigiriza Ebikwata ku Kusembeza Abagenyi n’Okusaba\nKIKULU OBUTAKOOWA KUSABA\nEkyalo Bessaniya kisangibwa ku luuyi olw’ebuvanjuba bw’Olusozi olw’Emizeyituuni, mayiro nga bbiri okuva e Yerusaalemi. (Yokaana 11:18) Yesu agenda ku kyalo ekyo n’ayingira mu nnyumba y’ab’oluganda ababiri, Maliza ne Maliyamu. Abakyala abo ne mwannyinaabwe, Lazaalo, mikwano gya Yesu, era bamwaniriza.\nNkizo ya maanyi okukyaza Masiya. Maliza ayagala okulabirira obulungi Yesu, era bw’atyo atandika okuteekateeka ekijjulo eky’amaanyi. Maliza bw’aba ateekateeka eby’okulya, muganda we, Maliyamu, ye atuula okumpi n’ebigere bya Yesu n’amuwuliriza. Oluvannyuma lw’ekiseera, Maliza agamba Yesu nti: “Mukama wange, tofaayo ng’olaba muganda wange andese okukola ebintu bino byonna nzekka? Mugambe ajje annyambeko.”—Lukka 10:40.\nMu kifo ky’okunenya Maliyamu, Yesu awabula Maliza olw’okwemalira ennyo ku bintu eby’omubiri. Amugamba nti: “Maliza, Maliza, weeraliikirira era otawaana n’ebintu bingi. Naye ebintu bitono bye byetaagibwa oba kimu kyokka. Ye Maliyamu alonze ekisinga obulungi era tekijja kumuggibwako.” (Lukka 10:41, 42) Yesu akiraga nti tekyetaagisa kumalira biseera bingi mu kutegeka eby’okulya ebingi. Ekijjulo ekitonotono kimala.\nMaliza ky’akola akikola mu mutima mulungi. Ayagala okuwa omugenyi waabwe ekyo ekisingayo obulungi. Kyokka okwemalira ku kutegeka eby’okulya kimuleetera okufiirwa ebintu eby’omuwendo ennyo Omwana wa Katonda by’ayigiriza! Yesu akiraga nti Maliyamu asazeewo mu ngeri ey’amagezi, ekintu ekijja okumuviiramu emiganyulo egy’olubeerera era naffe tubeeko kye tukiyigirako.\nKu mulundi omulala, Yesu ayigiriza ku kintu ekirala, naye nga nakyo kikulu nnyo. Omuyigirizwa omu amugamba nti: “Mukama waffe tuyigirize okusaba nga ne Yokaana bwe yayigiriza abayigirizwa be.” (Lukka 11:1) Ekyo Yesu yali yakikola dda, omwaka nga gumu n’ekitundu emabega, bwe yali ayigiriza ku Lusozi. (Matayo 6:9-13) Kyokka, omuyigirizwa oyo ayinza okuba nga teyaliiwo ku olwo, bwe kityo Yesu addamu essaala gye yayigiriza ng’anokolayo ensonga enkulu. Oluvannyuma awa ekyokulabirako ekiraga obukulu bw’okusaba awatali kukoowa.\nAgamba nti: “Ka tugambe nti omu ku mmwe alina mukwano gwe n’agenda ewuwe ekiro mu ttumbi, n’amugamba nti, ‘Mukwano gwange, mpolaayo emigaati esatu, kubanga mukwano gwange ankyalidde ng’ava ku lugendo naye sirina kya kumuwa.’ Naye oyo ali munda n’amuddamu nti, ‘Lekera awo okuntawaanya. Oluggi lwaggaddwawo dda era nze n’abaana bange tuli mu buliri. Sisobola kusituka kubaako kye nkuwa.’ Mbagamba nti, wadde nga taasituke kumuwa kintu olw’okuba mukwano gwe, naye olw’okuba aba takooye kumusaba ky’ayagala, ajja kusituka amuwe kyonna kye yeetaaga.”—Lukka 11:5-8.\nYesu tagamba nti Yakuwa si mwetegefu kuddamu kusaba kw’abantu, ng’omusajja oyo bwe yali. Mu kifo ky’ekyo, alaga nti bwe kiba nti omusajja oyo eyali tayagala kuyamba munne ataakoowa kumusaba oluvannyuma yamala n’amuyamba, tewali kubuusabuusa nti Kitaffe ow’omu ggulu ajja kuddamu okusaba kw’abaweereza be abeesigwa! Yesu agattako nti: “Mbagamba nti, musabenga, muliweebwa; munoonyenga, mulizuula; mukonkonenga, muliggulirwawo. Kubanga buli asaba aweebwa, buli anoonya azuula, na buli akonkona aliggulirwawo.”—Lukka 11:9, 10.\nOluvannyuma Yesu akkaatiriza ensonga eyo ng’ageraageranya Katonda ku taata. Agamba nti: “Taata ki mu mmwe omwana we bw’amusaba ekyennyanja amuwaamu omusota? Oba bw’amusaba eggi amuwaamu enjaba? Kale obanga mmwe ababi mumanyi okuwa abaana bammwe ebirabo ebirungi, Kitammwe ow’omu ggulu talisingawo nnyo okuwa omwoyo omutukuvu abo abamusaba!” (Lukka 11:11-13) Ekyo kiraga bulungi nti Kitaffe ow’omu ggulu mwetegefu okutuwuliriza n’okukola ku byetaago byaffe.\nMaliza ne Maliyamu baawukana batya bwe kituuka ku bintu bye beemalirako, era ekyo kituyigiriza ki?\nLwaki Yesu addamu okuyigiriza ku kusaba?\nKyakulabirako ki Yesu ky’awa okulaga nti kikulu obutakoowa kusaba?\nLaba ensonga lwaki tusaanidde okutegeeza Katonda ebyo ebitweraliikiriza.


Baibuli y'Oluganda - ENDAGAANO ENKADDE - Yeremiya 36\nYeremiya - Essuula 36\nAwo olwatuuka mu mwaka ogw'okuna ogwa Yekoyakimu mutabani wa Yosiya kabaka wa Yuda ekigambo kino ne kijjira Yeremiya ekyava eri Mukama nga kyogera nti\n2 Ddira omuzingo gw'ekitabo, owandiike omwo ebigambo byonna bye nnakubuuliranga eri Isiraeri n'eri Yuda n'eri amawanga gonna, okuva ku lunaku lwe nnayogera naawe, okuva ku mirembe gya Yosiya, ne leero.\n3 Mpozzi ennyumba ya Yuda baliwulira obubi bwonna bwe nteesa okubakola; era badde buli muntu okuleka ekkubo lye ebbi; ndyoke nsonyiwe obutali butuukirivu bwabwe n'ekibi kyabwe.\n4 Awo Yeremiya n'ayita Baluki mutabani wa Neriya; Baluki n'awandiika ku muzingo gw'ekitabo ng'aggya mu kamwa ka Yeremiya ebigambo byonna ebya Mukama bye yali amubuulidde.\n5 Awo Yeremiya n'alagira Baluki ng'ayogera nti Nsibiddwa; siyinza kuyingira mu nnyumba ya Mukama:\n6 kale genda ggwe osome mu muzingo gw'owandiise ng'oggya mu kamwa kange ebigambo bya Mukama, mu matu g'abantu mu nnyumba ya Mukama ku lunaku olw'okusiibirako: era obisomanga ne mu matu g'aba Yuda bonna abava mu bibuga byabwe.\n7 Mpozzi balireeta okwegayirira kwabwe mu maaso ga Mukama, ne badda buli muntu okuleka ekkubo lye ebbi: kubanga obusungu n'ekiruyi Mukama by'ayogedde eri abantu bano binene.\n8 Awo Baluki mutabani wa Neriya n'akola nga byonna bwe byali Yeremiya nnabbi bye yamulagira, ng'asoma mu kitabo ebigambo bya Mukama mu nnyumba ya Mukama.\n9 Awo olwatuuka mu mwaka ogw'okutaano ogwa Yekoyakimu mutabani wa Yosiya kabaka wa Yuda, mu mwezi ogw'omwenda, abantu bonna abaali mu Yerusaalemi n'abantu bonna abaava mu bibuga bya Yuda ne bajja e Yerusaalemi ne balangira okusiiba mu maaso ga Mukama.\n10 Awo Baluki n'asoma mu kitabo ebigambo bya Yeremiya mu nnyumba ya Mukama, mu kisenge kya Gemaliya mutabani wa Safani omuwandiisi, mu luggya olw'engulu awayingirirwa mu mulyango omuggya ogw'ennyumba ya Mukama, mu matu g'abantu bonna.\n11 Awo Mikaaya mutabani wa Gemaliya mutabani wa Safani bwe yawulira mu kitabo ebigambo byonna ebya Mukama,\n12 n'aserengeta mu nnyumba ya kabaka mu kisenge eky'omuwandiisi: kale, laba, abakungu bonna nga batudde omwo, Erisaama omuwandiisi ne Deraya mutabani wa Semaaya ne Erunasani mutabani wa Akubooli ne Gemaliya mutabani wa Safani ne Zeddekiya mutabani wa Kananiya n'abakungu bonna.\n13 Awo Mikaaya n'alyoka ababuulira ebigambo byonna bye yali awulidde, Baluki bw'asomye ekitabo mu matu g'abantu.\n14 Abakungu bonna kyebaava batuma Yekudi mutabani wa Nesaniya mutabani wa Seremiya mutabani wa Kuusi eri Baluki nga boogera nti Ddira omuzingo gw'ekitabo mw'osomye mu matu g'abantu mu mukono gwo, ojje. Awo Baluki mutabani wa Neriya n'addira omuzingo mu mukono gwe n'ajja gye baali.\n15 Ne bamugamba nti Tuula nno obisome mu matu gaffe. Kale Baluki n'abisoma mu matu gaabwe.\n16 Awo olwatuuka bwe baamala okuwulira ebigambo byonna, ne batunulaganako nga batya, ne bagamba Baluki nti Tetuuleme kubuulira kabaka ebigambo ebyo byonna.\n17 Ne babuuza Baluki nga boogera nti Tubuulire nno, wawandiika otya ebigambo ebyo byonna ng'oggya mu kamwa ke?\n18 Awo Baluki n'abaddamu nti Ye yambuulira ebigambo ebyo byonna n'akamwa ke, nange ne mbiwandiika ne buyino.\n19 Awo abakungu ne bagamba Baluki nti Genda weekweke, ggwe ne Yeremiya; so omuntu yenna aleme okumanya gye muli.\n20 Awo ne bayingira eri kabaka mu luggya; naye nga bamaze okutereka omuzingo mu kisenge kya Erisaama omuwandiisi; ne babuulira ebigambo byonna mu matu ga kabaka.\n21 Awo kabaka n'atuma Yekudi okukima omuzingo: n'aguggya mu kisenge kya Erisaama omuwandiisi. Awo Yekudi n'agusoma mu matu ga kabaka ne mu matu g'abakungu bonna abaayimirira okuliraana kabaka.\n22 Awo kabaka yali atudde mu nnyumba ey'ebiro by'obutiti mu mwezi ogw'omwenda: era omuliro nga guli mu lubumbiro nga gwaka mu maaso ge.\n23 Awo olwatuuka Yekudi bwe yamala okusoma empapula ssatu oba nnya, kabaka n'agusala n'akambe ak'omuwandiisi n'agusuula mu muliro ogwali mu lubumbiro, omuzingo ne guggiira mu muliro ogwali mu lubumbiro.\n24 So tebaatya so tebaayuza byambalo byabwe, kabaka newakubadde abaddu be n'omu abaawulira ebigambo ebyo byonna.\n25 Era nate Erunasani ne Deraya ne Gemaliya baali bamwegayiridde kabaka obutayokya muzingo; naye n'atakkiriza kubawulira.\n26 Awo kabaka n'alagira Yerameeri omwana wa kabaka ne Seraya mutabani wa Azuliyeeri ne Seremiya mutabani wa Abudeeri okukwata Baluki omuwandiisi ne Yeremiya nnabbi: naye Mukama n'abakweka.\n27 Awo ekigambo kya Mukama ne kijjira Yeremiya, kabaka ng'amaze okwokya omuzingo n'ebigambo Baluki bye yawandiika ng'abiggya mu kamwa ka Yeremiya, nga kyogera nti\n28 Ddira nate omuzingo omulala, owandiike omwo ebigambo byonna ebyasooka ebyali mu muzingo ogw'olubereberye Yekoyakimu kabaka wa Yuda gw'ayokezza.\n29 Era ebya Yekoyakimu kabaka wa Yuda olyogera nti Bw'ati bw'ayogera Mukama nti Oyokezza omuzingo guno ng'oyogera nti Kiki ekikuwandiisizza omwo ng'oyogera nti Kabaka w'e Babulooni talirema kujja n'azikiriza ensi eno, era alimalawo omwo omuntu n'ensolo?\n30 Mukama kyava ayogera bw'ati ebya Yekoyakimu kabaka wa Yuda nti Taliba na wa kutuula ku ntebe ya Dawudi n'omu: n'omulambo gwe gulisuulibwa eri olubugumu emisana n'eri empewo ekiro.\n31 Era ndimubonereza n'ezzadde lye n'abaddu be olw'obutali butuukirivu bwabwe; era ndibaleetako ne ku abo abali mu Yerusaalemi ne ku basajja ba Yuda obubi bwonna bwe nnaakaboogerako, naye ne batawulira.\n32 Awo Yeremiya n'addira omuzingo ogw'okubiri, n'agumuwa Baluki omuwandiisi mutabani wa Neriya; ye n'awandiika omwo ng'aggya mu kamwa ka Yeremiya ebigambo byonna eby'omu kitabo Yekoyakimu kabaka wa Yuda kye yayokya mu muliro: era ne byongerwako ebigambo bingi ebibifaanana.


Bukedde Online - Bakoze pulaani okutaasa Kitatta\n‘Aba Bodaboda 2010 bankuba ne bampangulamu...\nKu nkomerero kyasaliddwa nti wadde nga Kitatta mukulembeze wa NRM, kyokka okusinziira ku by’ogerwa ku kibiina kyakulembera ekya Bodaboda2010 n’ebikolobero bye bazze batuusa ku bantu basaanye obutayingirira kunoonyereza okukolebwa amagye mu kiseera kino.\nABAWAGIZI ba Abdallah Kitatta okuli abakulembeze ba NRM, aba bodaboda ne takisi kw’ossa abakulembeze b’Obusiraamu baluse pulaani okumuggya mu kkomera.\nBaasoose kusisinkana bakulembeze okuli baminisita n’abakulu mu NRM era ne bakkaanya okubakolera enteekateeka esisinkana Pulezidenti Museveni bamusabe okulagira Kitatta ayimbulwe.\nOmuziziko ogukyaliwo guli gumu gwokka – Pulezidenti tannaba kulaga oba mwetegefu okubasisinkana oba takyetaaga.\nMustapha Mayambala akulira ekiwayi kya takisi ekya UTRADA nga muno Kitatta y’abadde omuyima yagambye nti balindirira mukisa kusisinkana Pulezidenti bamuyitiremu ku bukulu bw’okuyimbula Kitatta era balina essuubi nti waakubawuliriza.\nOKUKWATIBWA KWA KITATTA KUTUUSE MU KABINETI\nEnsonga y’okukwatibwa kwa Kitatta ne banne abasukka mu 40 aba Bodaboda 2010 zaatuuse ne mu lukiiko lwa Baminisita (Kabineti) olwatudde ku Mmande.\nBaminisita abaaleese ensonga eno baabadde baagala okumanya ekigenda mu maaso ku nsonga za Kitatta era ng’abamu balina n’endowooza nti bwe waba tewali musango gwa maanyi, yandibadde ayimbulwa kubanga abadde alina emirimu gy’akola egiyamba abantu ba wansi wamu n’ekibiina kya NRM kw’ossa n’abeebyokwerinda naddala poliisi era nti ne banokolayo eky’okuyambako mu kukkakkanya obucankalano bw’abooludda oluvuganya gavumenti mu kibuga.\nEnsonda zaategeezezza nti waabaddewo okukubaganya ebirowoozo nga Baminisita abasinga bagamba nti baleke okunoonyereza kugende mu maaso era amateeka gagobererwe; bw’anaaba alina omusango avunaanibwe ate bwe gunaaba teguliiwo ayimbulwe.\nABA NRM E LUBAGA BALWANA KUMUTAASA\nAbakulembeze ba NRM mu Lubaga nabo baatuuzizza olukiiko ku Lwokusatu ku kitebe ky’ekibiina e Lubaga olwakubiriziddwa Justine Namakula Buchana. Kitatta amyukibwa Buchana ku bwa Ssentebe bwa NRM.\nAbaabadde mu lukiiko baalaze okulumwa olw’okuba ng’omuntu waabwe bukya akwatibwa ku Lwomukaaga lwa wiiki ewedde tebabakkiriza kutuuka gy’akuumirwa wadde bandyagadde okumulabako n’okumanyira ddala emisango egimuvunaanibwa.\nBaawunzise basembye kya kusisinkana Pulezidenti. Wabula abamu ku baabadde mu lukiiko baalaze okutya nti kiyinza obutasoboka okusisinkana Pulezidenti ate abalala ne bagamba nti n’okumusisinkana nga baling abawolereza Kitatta gwe batakakasa oba alina emisango oba talina, nakyo kiyinza okubateeka mu kaseera akazibu ng’abakulembeze kubanga tebamanyi bujulizi magye bwe gamulinako.\nAmyuka RCC wa Lubaga, Deborah Mbabazi yabawabudde nga bwe batalina kye bayinza kukola mu kiseera kino okutuusa ng’okunoonyereza ku musango kuwedde. Yabagambye nti fayiro ekwata ku misango egyakwasa Kitatta yabadde ekyali mu mikono gy’amagye, nga kyetaagisa okusooka okukomawo ku poliisi nga bamaze okulaga emisango gye bavunaana buli muntu okunoonyereza kulyoke kutandikire awo.\nWaliwo ekibinja kya ba NRM ekyesitudde ku Lwokubiri ne kigenda ku kitebe kya NRM ku Kyaddondo Road, kyokka tebaafunye buyambi era ne bategeezebwa nti ensonga zino zaabadde zibazitooweredde okuziyingiramu.\nBakoze pulaani okuyimbula Kitatta Bino byakkaatiriziddwa n’ebbaluwa Justine Kasule Lumumba, Ssaabawandiisi wa NRM gye yafulumizza ku Lwokusatu eyategeezezza nti okukwatibwa kwa Kitatta tekirina kakwate na kibiina kya NRM era bagenda kuleka amateeka gakole omulimu gwago.\nOmu ku bakulembeze ba NRM e Lubaga ataayagadde kumwatuukiriza mannya yagambye nti ebbaluwa ya Lumumba teyabayisizza bulungi. Mayambala yagambye nti bakola buli ekisoboka okulaba ng’omuntu waabwe ayimbulwa.\nYagambye nti Kitatta okukwatibwa baamusanga mu lukiiko lwe yali atuuzizza ng’omuyima wa Bodaboda 2010 okusala entotto ku kya bammemba ba Bodaboda 2010 abaali bakwatiddwa.\nYagasseeko nti: Ng’omukulembeze yali tayinza kutunula butunuzi ng’abantu bakwatibwa ate nga tewali nsonga ennyonnyolwa.\nMu lukiiko mwe baamukwatira baali basazeewo okuwa ebitongole ebikuumaddembe ennaku bbiri nga bannyonnyodde ekikwasa abantu baabwe bwe kitaba ekyo bategeke okwekalakaasa.\nKyokka abavuzi ba aodaboda abawakanya Bodaboda 2010 bali mu kutya nga bagamba nti Poliisi eyinza okubakwata n’ebamalawo nga yeerimbika mu by’okubavunaana okwokya ofiisi za Bodaboda 2010 mu bitundu ebyenjawulo.\nOmu ku bakulembeze yagambye nti beewuunyizza nnyo obwangu obwakozeseddwa Poliisi mu kutwala mu kkooti abavubuka abaakwatibwa ku by’okwokya ofiisi za Bodaboda 2010.\nMu kiseera bategeka zisisinkana minisita w’obutebenkevu bw’eggwanga Henry Tumukunde bamulage obunkenke bwe balimu.\nTukutuku baziyimirizza okuyingira mu ggwanga


BANNANSI basiimye omulimu ogukolebwa abamawulire ku kumanyisa n'okusomesa eggwanga.\nOkunoonyereza okukoleddwa kuraze nti buli bantu 10 boosanga, munaana ku bo basiima era bakkiriza nti amawulire gakolakinene okukulaakulanya ebitundu gye bava.\nBino byayanjuddwa mu lipooti eyafulumiziddwa aba Twaweza East Africa mu lukung'aana lw'abamawulire lwe bakoledde ku mutimbagano mu kukuza olunaku lw'eddembe ly'abamawulire mu nsi yonna.\nMarie Nannyanzi omukwanaganya w'emirimu mu Twaweza avunaanyizibwa ku nsonga z'abantu baabulijjo bwe yabadde ayanjula lipooti yategeezezza nti Bannayuganda bangi bakkiriza nti emikutu gy'amawulire gibayamba okutumbula obulamu.\nWabula abantu baawukanya endowooza bw'obabuuza ku ngeri ki gavumenti weerina okukoma mu kukugira abamawulire okwasanguza ebintu ebimu.\nKyokka bangi balowooza nti abamawulire balina okuweebwa eddembe okukola omulimu gwabwe bawandiike n'okuweereza ku mikutu emirala buli nsonga nga bwe bagirabye nga tewali abakuba ku mukono.\nOlunaku lw'eddembe ly'abamawulire lwakuziddwa ku Lwokutaano May 1, 2020 ku lunaku lw'abakozi mu nsi yonna. Werutuukidde ng'abantu okwetoloola ensi yonna mu mawanga mangi ekirwadde kya coronavirus kibagoya.\nOlunaku lw'abakozo werutuukidde ng'amawanga mangi galagidde abantu okusigala mu maka gabwe tebasobola kwetaayo n'abamu okugobwa ku mirimu.\nBano abaggaliddwa awaka balaba amawulire ng'omukutu gwe balinawo okubayambako okutuusa eddoboozi lyabwe eri gavumenti ku nsonga zebaagala okugitegeeza n'okusiiga ekifaananyi ekituufu ku mbeera gye bayitamu mu kiseera kino ekyakanyigo.\nAbantu bwe baabuuziddwa ku bukugu bw'abamawulire, ebitundu 58 ku 100 bakkiriza nti abamawulire bakozesa bukugu na butendeke nga baweereza.\nAbagamba nti amawulire bye gaweereza byesigika era bituufu bali ebitundu 56 ku 100. Abakkiriza nti batunula abantu abamaanyi mu mmunye ne bababuulira ekituufu bali ebitundu 51 ku 100.\nKyokka abantu ebitundu 49 ku 10 beebakkirza nti abamawulire bakola omulimu gwabwe nga tebalinaamu kyekubiira.\nBannayuganda ebitundu 53 ku 100 beegomba okulaba ng'abaana baabwe batendekebwa okusoma omulimu gw'okufuuka abamawulire.\nOkunoonyereza kwa Twaweza kwe batuumye Sauti za Wananchi kuzudde nti abantu basing kuwuliriza radio buli bantu basatu ku bana bawuliriza radio nga bano bakola ebitundu 74 ku 100. Kuno baddako okulaba TV n'okusoma emikutu ng'empapula ne website.\nViolet Alinda, akulira Twaweza mu Uganda agamba nti nga tukuza eddembe ly'abamawulire tusaanye okufumiitiriza ku biseera bino ebizibu n'okujjukira nti omuntu aweebwa eddembe okufuna amawulire gaalina okumanya.


Ekyuma kya kkansa kilamu twakiyimirizza kwongera kukilongoosa, Dr. Jackson Orem – Watchdog Uganda\nDr. Jacksom Orem akulira ekitongole kya kkansa e Mulago\nABATWALA ekitongole kye kirwadde kya kkaansa mu Ddwaliro e Mulago bavuddeyo ne bategeeza nti ebigambibwa nti ekyuma ekozesebwa mu kukalirira abalwadde kyafudde ssi bituufu.\nDr. Jackson Orem akulira ekitongole kino e Mulago agamba nti ekyamazima ekyuma bakiyimirizzaamu kko kubanga babadde bamaze ebbanga ddene nga bakikozesa kyokka nga tekilongosebwangako okumala omwaka mulamba.\nDr. Orem okwogera bino abadde addamu ebibuuzo ebibadde byebuuzibwa abalwadde ba kkansa saako n’abajjanjabi abagenda e Mulago ennaku zino ne basanga nga ekyuma kyayimirira, ekibadde kivuddeko okutya nti kiyinza obutaddamu kukola.\n“Banange abantu bonna nabalwadde temwelarikirira ekyuma wekiri era kilamu ddala, lwakuba kibadde kimaze ebbanga ddene nga kikozesebwa nga tekilongoosebwa ate nga ebbanga lye baatuwa liweddeyo naffe kwe kusalawo okukiyimiriza nga bwe tulinda abakugu okuva mu Ggwanga lya Czech Repulic gye twakigula.\nAgambye nti abakugu baabadde bakutuuka ku mande naye ne bafunamu obuzibu bwa Visa era nga olw’okubiri olweggulo bagenda kuba bataka mu Ggwanga lya Uganda era omulimu gutandikirewo.\nAyongeddeko nti ekyuma kino kikola ku bantu abasoba mu 120 buli lunaku, yensonga lwaki bwe bakiyimirizzaamu kko waliwo okukaaba kungi.\nRukiga councilors curse district CAO after canceling their planned trip to Masaka


Bukedde Online - Pulezidenti entebe agiwaddeyo teyeesiimidde\nAbakulembeze abaalondeddwa baakwanjula eby'obugagga byabwe\nBaganda ba Kafeero boogedde ebyama, Omuyimbi Kafeero teyali mwana...\nBawannyondo baboye ebintu bya Jack Pemba amanyiddwa mu kumansamansa ssente\nMinisita Nantaba Gav't emutaddeko akakiiko\nBANNANSI ba Algeria bakyajaganya nga beekulisa Pulezidenti waabwe musajjamukulu Abdelaziz Bouteflika 82, eyeekubye mu kifuba n’ava mu ntebe.\nBouteflika yalangiridde ku Lwokubiri ekiro nga bw'alekulidde mbagirawo n'annyonnyola nti, ekyo akikoze okuwa bannansi ba Algeria omukisa okutwala ensi mu maaso mu ngeri bbo gye baagala.\nEbbaluwa ey'okulekulira kwa Pulezidenti Bouteflika yafulumiziddwa ku mukutu gw'amawulire ogwa Gavumenti oguyitibwa APS News Agency, nga waabadde waakayita essaawa nga mukaaga zokka ng'omuduumizi w'amagye Lt. Gen. Ahmed Gaed Salah azzeemu okuwa Pulezidenti nsalessale okwamuka entebe nga tebakozesezza lyaanyi "Nsazeewo ku lw'obulungi bwa Algeria, okuwa omukisa bannansi okutwala ensi yaffe mu maaso nga bwe bandyagadde.\nKino nkisazeewo okutangira embeera eyinza okutuzza embaga ng'eggwanga", Bouteflika bwe yategeezezza mu bbaluwa gye yawandiikidde Pulezidenti w'akakiiko aka Konsitityusoni.\nObuyinza obw'okuddukanya eggwanga kati bukwasiddwa ssentebe wa Palamenti, Abdelkader Bensalah, asuubirwa okubeera Pulezidenti wa Algeria olw'ekiseera okumala emyezi esatu ng'okulonda bwe kutegekebwa Okutuuka okulekulira, Bouteflika abadde yaakafugira Algeria emyaka 20 yabadde akoze buli kyonna ekisoboka okusigala mu ntebe kyokka abantu ne bamussaako akazito ne bagimusuuza.\nAbantu baasooka kusuuza Bouteflika enteekateeka ze ez'okuddamu okwesimbawo ku kisanja ekyokutaano wadde embeera ye ey'obulamu eri yegeyege okuva mu 2013 lwe yalumbibwa obulwadde obwamusannyalazaako oludda n'atandika okwogera ng'ajegemera ng'okukankana.\nBouteflika mu kiseera kino atambulira mu kagaali k'abalwadde tasobola kuyimirira nga takwatiriddwa.\nOmwaka oguwedde 2018, yakakasa eggwanga nti, mu mwaka guno agenda kuddamu okwesimbawo. Kasita yakakasa nti waakwesimbawo ku kisanja ekyokutaano, abantu ne batandika okwekalakaasa.\nBouteflika nga March 1, 2019 yagamba nti, eby'okuddamu okuvuganya abivuddeko, agenda kufuga okutuusa nga April 28, 2019, ekisanja kye ekyokuna lwe kiggwaako. Kyokka abantu nakyo baagigaana ne bagenda mu maaso n'okwekalakaasa okutuusizza ddala ku Lwokubiri, Bouteflika lwe yapondoose n'awandiika ebbaluwa erekulira.\nMu kwekalakaasa bannansi babadde basinga kumuvunaana bulyake obujjudde mu Gavumenti ye n'okuddukanya eggwanga mu ngeri etamatiza ng'abantu balumiriza nti Bouteflika takyali mu mitambo obulwadde bwamugongobaza.\nAmagye gaasazeewo okunaabira Pulezidenti mu maaso oluvannyuma lw'okukizuula ly'ekkubo lyokka eriyinza okutuusa eggwanga eryo ku mirembe nga bakyusa obukulembeze.\nMunnamagye oyo, Gen. Ahmed Gaid Salah yannyonnyola gye buvuddeko nti, Konsitityusoni eryo tekkiriza mukulembeze atakyamanyi bigenda mu maaso ku nsi olw'endwadde oba emyaka (ng'awusse) okusigala mu ntebe.\nGen. Ahmed yategeeza nti wadde okwekalakaasa kwa mirembe, kugenda kuleetera abataagala ggwanga lya Algeria okulisensera nga bakozesa bannabyabufuzi abawakanya Pulezidenti aliko nga ky'ekiseera yeggyeeko yekka.\nLwaki mbeera njubuka?\nBabakutte nâ€™omusaayi ogugambibwa okuba ogwâ€™eyatemuddwa\nLoole esazeeko 5 emikono\nPoliisi enoonya eyasse muganzi we lwa kumuteebereza okubaligira mu bufumbo\nBaganda ba Kafeero boogedde...\nBAGANDA ba Paul Kafeero bakoze katemba ku kkooti bwe beerangidde nga bwe batali baaluganda ne beerumiriza n'okukumpanya...\nUNRA egobye siteegi ku Nort...\nPOLIISI egobye siteegi za takisi zonna ku luguudo lwa Northern bypass ng'ekitongole kya UNRA ekyongera okwerula...


Isaaya 25 | Bayibuli ey'Oku Mukutu Gwaffe Ogwa Intaneeti | New World Translation\nEmikisa abantu ba Katonda gye balifuna (1-12)\nEkijjulo kya Yakuwa ekiribaako omwenge omulungi (6)\nOkufa kuliggibwawo (8)\n25 Ai Yakuwa, ggwe Katonda wange. Nkugulumiza, ntendereza erinnya lyo,Kubanga okoze ebintu ebyewuunyisa;+Ebintu ebyateekebwateekebwa okuva mu biseera eby’edda,+Mu bwesigwa,+ era mu mazima. 2 Kubanga ekibuga okifudde ntuumu ya mayinja,Ekibuga ekiriko bbugwe okifudde bifunfugu ebimerenguka. Omunaala gw’omugwira kibuga ekitakyaliwo;Tekiriddamu kuzimbibwa. 3 Eyo ye nsonga lwaki eggwanga ery’amaanyi lirikugulumiza;Ekibuga eky’amawanga amakambwe kirikutya.+ 4 Kubanga ofuuse kigo eri omunaku,Ekigo eri omwavu ali mu buyinike,+Ekifo ekiddukirwamu mu kiseera eky’enkuba erimu kibuyaga,Ekisiikirize mu kiseera eky’omusana.+ Obusungu bw’abakambwe bwe buba ng’enkuba erimu kibuyaga ekuba ekisenge, 5 Okomya okuleekaana kw’abagwiraNga bw’omalawo ebbugumu mu nsi enkalu. Ng’ebbugumu bwe liggwaawo olw’ekisiikirize ky’ekire,Bwe lutyo oluyimba lw’abakambwe bwe lusirisibwa. 6 Ku lusozi luno+ Yakuwa ow’eggye aliteekerateekera amawanga gonnaEkijjulo eky’ebya ssava,+Ekijjulo okuli omwenge omulungi,*Eky’ebya ssava ebijjudde obusomyo,Eky’omwenge omulungi, ogusengejjeddwa. 7 Ku lusozi luno aliggyawo* looti* ebuutikidde amawanga gonnaN’ekibikka ekyezingiridde ku mawanga gonna. 8 Alimirira ddala* okufa emirembe gyonna,+Era Yakuwa Mukama Afuga Byonna alisangula amaziga mu maaso gonna.+ Ekivume ky’abantu be alikiggya ku nsi yonna,Kubanga Yakuwa kennyini y’akyogedde. 9 Mu kiseera ekyo baligamba nti: “Laba! Ono ye Katonda waffe!+ Essuubi lyaffe tulitadde mu ye,+Era alitulokola.+ Ono ye Yakuwa! Essuubi lyaffe tulitadde mu ye. Ka tusanyuke, tujaganye, kubanga atulokola.”+ 10 Kubanga omukono gwa Yakuwa gulibeera ku lusozi luno,+Era Mowaabu alirinnyirirwa mu kifo kye+Ng’ebisubi bwe birinnyirirwa mu ntuumu y’ebigimusa. 11 Aligolola omukono gwe n’akuba MowaabuNg’omuntu awuga bw’akuba amazzi n’emikono gye,Era alikkakkanya amalala ge+Ng’akozesa emikono gye mu ngeri ey’obukugu. 12 Ekibuga ekyetooloddwa bbugwe omuwanvu era ow’amaanyiAlikisuula;Alikimenya n’akisuula wansi mu nfuufu.\n^ Oba, “eky’omwenge oguteese nga wansi waliyo ebisejja.”\n^ Obut., “alimira.”\n^ Oba, “ekibikka.”\n^ Oba, “Aliggyawo.”


Omwaka gwa 2014, Grace yayita abawagizi be e Mazowe mu Harare n'abamatiza nti ebyo bye bagamba nti bba alina obulindo bw'ensimbi bya bulimba.\nBino yabyogera bayimiridde mu maaso gaamayumba amatiribona g'azimbye n'ategeeza abantu nti Mugabe ye pulezidenti asembayo okubeera omwavu mu nsi yonna. Era tamulabangako ng'asaba omuntu yenna ssente.\nYafumbirwa Mugabe mu 1996 ku mbaga kwe baasasaanyiza obulindo bw'ensimbi era yayongera okwewuunyisa bannansi bwe yakwata ssente gavumenti ze yali etaddewo okulaba nga bakendeeza ku nsimbi ze basasaanya nga basasulira awookusula ye n'azizimbamu ennyumba ya bisenge 30 n'agituuma ‘Graceland'.\nEkwata omwami tereka muganzi, ono teyakoma ku nnyumba, yasikiriza bba Mugabe n'asasaanya 28,000,000,000/- okumuzimbira Olubiri e China. Olumu yalinnya ennyonyi n'agenda e Bufalansa n'agula emigogo gy'engatto 3,000 ku ssente za Uganda 560,000,000/-.\nGrace Mugabe ensimbi tazeeguya newankubadde nga bannansi bangi beeyaguza luggyo, amayinja ag'omuwendo agaawunda awakawe yagalagiriza Vietnam ku ssente 310,800,000/-, gaalubindi z'omusana n'essaawa z'asiba zigula bukadde.\nMuwala wa Mugabe Bona bwe yali afumbirwa, kigambibwa nti baagana abakuba ebifaananyi okukwata ebiraga eby'obugagga bwabwe. Mutabani waabwe Bellarmine Chatunga yatadde ekifaananyi ky'essaawa ya ddoola za Amerika 60,000 n'ateekako obubaka nti, bino by'oganyulwa nga kitaawo afuga ensi.\nBalina amaka e Hong Cong, Grace alagiriza empeta za diamond ez'ebbeeyi okuva ebweru.


Nyuma yo gukoresha ibinini byo gukuramo inda | HTU\nNga omalirizza okukozesa akaweke\nWaliwo engeri bbiri ezokujamu olubuto mudwaliro: engeri zombi zikola:\n1. Kiki kyoyinza okuwulira nga omalirizza okukozesa empeke ezijjamu olubuto?\n2. Bubonero ki obulaga obukosefu?\nKiki kyoyinza okuwulira nga omalirizza okukozesa empeke ezijjamu olubuto?\nNga omalirizza okumira Mifepristone\nAbakazi abamu bayiwa omusaayi mutonotono oluvannyuma lw’okukozesa mifepristone. Abalala tekibeerawo. Byombi bisuubirwa.\nNga omalirizza okumira Misoprostol\nOkuwulira obulumi mu lubuto oba okuyiwa omusaayi byebisinga okubeerawo. Buno obubonero bwamugaso nnyo kubanga bulaga nti amadagala gakola. Naye, bulumi bwenkana wa era musayi mungi gutya byonaba nabyo?\nEri abakazi abamu, obulumi mu lubuto buba bungi nnyo – buluma nnyo n’okusinga obulumi obw’ensonga (bwonag nga olina obulumi bw’omu nsonga).\nEri abakazi abamu, omusaayi guyiika mungi nnyo okusinga ogwo okuyika mu nsonga. Era kirabika nnyo okuyisa ebitole by;omusaayi mu ssaawa ezisooka nga omalirizza okumira misoprostol. Obunene bw’ebitole bujja kuba nga bwawufu nga businziira ku bbaanga ery’olubuto.\nEri abakazi abamu, kurwara ni byoroheje kandi kuva amaraso ni nkigihe gisanzwe cyimihango.\nEri abakazi abalala, obulumi bubeera butono ate omusaayi gubeera nga ogw’wensonga eza buli jjo.\nBwoba nga owulidde obulumi mu lubuto nga bungi ibuprofen ddagala dduungi okujjawo obulumi. Oyinza okugula ibuprofen 200 mg mu maanyi ku dduuka lyonna ery’eddagala (yadde towandikiddwa bbaluwa ya musawo) mu nsi ezisinga. Mira empeke 3-4 (200 mg) buli ssaawa 6-8. Kino kirina okuweweeza obulumi bwo.\nOyinza okunywa oba okulya nga bwoyagala.\nGezaako okusigala mu kifo kyowuliriramu obuweweevu okutuusa lwowulira obulungi ko.\nAbakazi abasinga bawulira bulungi nga tezinnaba kuwera ssaawa 24.\nSsabbiiti bbiri nga omaze okujjamu olubuto, okwekebejja okulaba olubuto kuyinza okulaga nti mweruli olwa ‘hormones’ ezisigala nga zikyaali mu mubiri. Singa weyngera okuwulira obubonero bw;olubuto (nga amabeera okukuluma, ekikeeto, obukoowu, etc.) nga omalirizza okukozesa empeke ezo, genda olabibwe ddokita.\nBubonero ki obulaga obukosefu?\nNga ojjamu olubuto, obubonero obwo waggulu bwa buli jjo. Wetegeereze. Wansi waliwo obubonero obulaga nti oyinza okubeera nga olina obukosefu.\nOmusaayi omungi okuyiika.\nSinga wesabika paadi 2 buli ssaawa 2 mu kwegobereza nga omaze okulowooza nti ojjeemu oIubuto, kuno kuvaamu musaayi omungi ennyo. Olina okufuna obuyambi bw’omusawo singa ovaamu omusaayi omungi bweguti. Okubuna kitegeeza nti paadi ebunidde ddala omusaayi, mu maaso n’emabega, ku luda n’oludda wamu n’emunda mwayo.\nSinga owulira obulumi obungi obutagwaawo yadde omaze okumira ibuprofen, noonya obuyambi bw’omusawo. Obulumi nga buno obungi ennyo buyinza okuba nga butegeeza nti olina obukosefu obwekuusa ku lubuto lwo. Obulumi obutajjibwawo ibuprofen kayinza okubeera akabonero akabi ennyo. Tukubiriza nti omukazi yenna ow’olubuto awulira obulumi alina okunoonya obuyambi bw’obusawo.\nOkuwulira obulwadde obungi.\nOyinza okubeera n’omusujja, ekikeeto n’okusesema olunaku lwomira misoprostol. Kino kisuubirwa. Olina okuwulira obulungiko buli lunaku nga oamlirizza okukozesa mpeke z’okujjamu olubuto. Tolina kuwulira bulwadde. Singa owulira obulwadde olunaku lwonna nga omalirizza okukozesa misoprostol, olina okunoonya obuyambi bw’omusawo.\nThe National Abortion Federation (NAF) kitongole ekigata abayamba abakyala abagala okujamu embuto mu North America ela ekikulemberamu okuwagila omuntu okwesalilawo kyayagala. Byona ebili ku HowToUseAbortionPill.org bitukagana n'amateeka agafulumizibwa ekitongole ki NAF mu 2020.\nThe World Health Organization (WHO) kitongole ekyekusifu ekya United Nations ekikwasaganya eby'obulamu munsi yona. Byona ebili ku HowToUseAbortionPill.org bitukagana n'entekateka ya WHO ekwasaganya ebya'bakyala okujamu embuto ngatebafunye buzibu.


Ekintu Bangi kye Beebuuza—Omuntu bw’Afa Wabaawo Ekiwonawo?\nBISOME MU Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lhukonzo Lingala Lithuanian Lomwe Lucholi Luganda Lunda Lunyankore Luo Luswayiri Luswayiri (Congo) Lutoro Luvale Luwalabu Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAmadiini agasinga obungi gayigiriza nti omuntu bw’afa omwoyo gwe gusigala mulamu\nEBIKWATAGANA N’EBIRI KUNGULU | BAYIBULI EYOGERA KI KU BULAMU N’OKUFA?\nEkintu Bangi kye Beebuuza\nABANTU balina endowooza za njawulo ku bulamu n’okufa. Abamu balowooza nti omuntu bw’afa asigala nga mulamu mu ngeri endala oba mu kifo ekirala. Ate abalala balowooza nti omuntu bw’afa ebibye biba bikomye.\nGgwe olowooza otya? Ddala tusobola okumanya ekituufu ku nsonga eyo?\nAmadiini mangi gayigiriza nti omuntu bw’afa omwoyo gwe gusigala mulamu. Abantu b’enzikiriza ezisinga obungi, gamba ng’Abakristaayo, Abahindu, Abayudaaya, Abasiraamu, n’abalala, bakkiriza nti omuntu bw’afa omwoyo gwe gusigala mulamu, era nti gugenda mu ggulu, oba mu muliro, oba mu kifo ekirala. Ate bo ab’enzikiriza ya Bbuda bakkiriza nti omuntu bw’afa agenda afuukafuuka okutuusa lw’atuuka mu mbeera ey’okwesiima eyitibwa Nirvana.\nEkyo kiviiriddeko abantu abasinga obungi okulowooza nti omuntu bw’afa, aba tafiiridde ddala. Bwe kityo abamu balowooza nti okufa nteekateeka ya Katonda esobozesa omuntu okuva mu bulamu buno n’agenda mu bulamu obulala. Bayibuli eyogera ki ku nsonga eyo? Tukukubiriza okusoma ekitundu ekiddako. Bayibuli ky’eyogera ku nsonga eyo kijja kukwewuunyisa.


Bukedde Online - Nyanzi ateze Gav't akalippo okulemesa omusango gwe okusalwa\nAb'e Masaka basabidde Kabaka\nNGA wabula ennaku ssatu zokka kkooti ya Buganda Road esale omusango gwa Dr. Stella Nyanzi, ateze gavumenti akalippo okugiremesa okugusala bw'asabye kkooti eronde omulamuzi omulala aba aguwulira kubanga agulimu takyamwesiga.\nDr. Stella Nyanzi ng'ali mu kkooti.\nKati okusala omusango gwe okubadde kusuubirwa okubaawo nga August 1, 2019 kuli mu lusuubo nga omulamuzi wa kkooti Enkulu Jane Frances Abodo agenda kusalawo ku Lwokusatu lwa wiiki eno oba nga akkiriza okusaba kwa Nyanzi.\nNyanzi ayanjudde ensonga ze eri kkooti Enkulu omubadde okulumiriza omulamuzi wa kkooti ya Buganda Road Gladys Kamasanyu okugaana okuteeka amaanyi ku bajulizi be 20 okubaweereza ebiwandiiko ebibayita okujja mu kkooti bamuwolereze nga bwe yamusaba.\nNyanzi era anenyezza omulamuzi Kamasanyu okulagira ku mpaka omusango guggalwe ng'ate abajulizi be baali tebannajja kumuwolereza n'agamba nti yalaga kyekubira era asaba omusango gumuggyibweko guweebwe omulamuzi omulala y'aba aguwulira.\nWabula looya wa gavumenti Timonth Emerit ategeezezza kkooti nti obuzibu bwa Nyanzi bwonna buva ku looya ye Isaac Ssemakadde eyalemererwa okuyita abantu abagenda okuwolereza Nyanzi nadda mu kulowooza nti kkooti y'egenda okubamuyitira.\nAgambye nti Nyanzi okugenda mu kkooti Enkulu ng'omusango gwe gunaatera okusalwa bumu ku bukodyo bwe obw'obutava Luzira.\nNyanzi mu kkomera e Luzira abaddeyo okuva nga October 2019, yagaana okumweyimirira yadde kkooti yali emuwadde omukisa gw'okusaba bamukkirize aleete abagenda okumweyimirira.\nAvunaanibwa emisango ebiri omuli ogw'okukozesa obubi yintanenti n'okwogera ebinyiiza Pulezidenti Museveni bwe yamulumbira ku Facebook ng'amuvuma ne nnyina amuzaala omugenzi Esiteri Kokundeka.


Bukedde Online - Omuliro oguvudde ku masannyalaze gusaanyizzaawo emmaali y'omusuubuzi mu kibuga\nOwa yunivasite eyabula basanze mulambo mu...\nEdduuka ly'omusuubuzi erisanyewo olw'omuliro\nOMULIRO ogugambibwa okuva ku masanyalaze gusaanyizzaawo edduuka ly'omusuubuzi w'ebyalaani n'engoye ku kizimbe kya Ham Towers.\nAbantu abakeera okusuubuula ku ssaawa 11 nga bukya balabye omukka ogw'amaanyi nga guva mu kizimbe kya Ham ne batandika okkuba amasimu bwetyo Poliisi ezikiriza omuliro ezze mu budde n'etaasa embeera.\nSsentebe w’abasuubuzi ab’egattira mu kibiina kya “KAFO’ ekigatta abasuubuzi abakolera mu akeedi z’omu Kampala zonna naye ng’akolera ku kizimbe kino agambye nti omuliro gwatandikidde mu dduuka lya Haji Baker, alina ebyalani ebisukka 15, nga buli kimu kiri mu bukadde nga 5 agambye abakozi baleseeko amasanyalaze engeri gye bannyuse nga bugenze.\nRacheal Nalumansi, omu ku bafiiriddwa ebintu ku maduuka agalinanye edduuka lino agamba nti bakedde mukubira nga bamugamba emmaali eweddewo naye tamanyi oba gye basobodde okutaasaako abayaaye tebagitutte .\nOmwogezi wa poliisi mu Kampala n’emiriraano Patrick Onyango yagambye nti kituufu omuliro gwakutte edduuka ly’omusuubuzi gweyategeddeko erya Baker ne gussanyaawo emmali ye, ya bukadde na bukadde. Era nga gwavudde ku massanyalaze abakozi be bakigambibwa nti bagaleeseeko nga bannyuka wabula poliisi eky’agenda mu maaso n’okunoonyereza okwongera okuzuula ekituufu lwakuba ekirungi nti basobodde okulwanyisa omuliro guno bwangu


Bukedde Online - Wassibwewo akalulu k'ekikungo ku kyapa mu ngalo - Beti Kamya\nWassibwewo akalulu k'ekikungo ku kyapa mu ngalo - Beti Kamya\nFr. Ssonko yeetondedde Klezia Katolika n'a...\nMINISITA wa Kampala Beti Kamya alaze akabi akali mu nkola ya ‘Kyapa mu ngalo” eyaleeteddwa ekitongole kya Buganda Land Board (BLB) n’agamba nti bwe kiba kyetaagisa wateekebwewo akalulu k’ekikungo Abaganda beesalirewo enkola gye baagala ku ttaka lyabwe.\nKamya yagambye nti, Mmengo nga tennaba kuleeta nkola eno, yandibadde esooka okusomesa bantu n’ebalaga ettaka lye boogerako lye baagala okugabako liizi ey’emyaka 49.\nYalambuludde ebyafaayo by’ettaka mu Buganda n’agamba nti mu ndagaano ya 1900, Ssekabaka Chwa yaweebwa mayiro 350 bwe yakisa omukono abaana be ne bagabana ettaka era mutabani we omukulu George Mawanda n’atwalako ekitundu ekisinga obunene.\nEdward Muteesa n’atwalako, kyokka Muteesa bwe yazaama, abaana be ne bagabana ettaka ne Kabaka Ronald Muwenda Mutebi n’atwalako.\nKamya yagambye nti, nga bamaze okugaba ettaka mu baana okuva ku Chwa okutuuka ku Kabaka Mutebi, ettaka liba terikyawera mayiro 350 libeera ttono ddala n’agattako nti, Mmengo esaanye okulaga ettaka lye boogerako erinaagabwako liizi.\n“Kituufu waliwo ettaka lya Kabaka era waddembe okuligabako liizi, okulitunda oba okugabirako omuntu kyokka bwe kituuka ku ttaka lya Buganda, Abaganda balina okuwulirizibwa.” Kamya bwe yagambye.\nYagambye nti waliwo ettaka eddala Gavumenti lye yaddizza Mmengo okuli mayiro 8 ery’Amasaza, yiika 45 ez’Amagombolola, ettaka lya Bannamasole ow’e Kanyanya n’e Makindye ne Mayiro 9,000 ezitakyawera olw’Amasaza agaakutulwa ku Buganda.\nKamya yagambye nti, Mmengo bw’eba eyogera ku ttaka ly’Abaganda, lirina kugenda mu Lukiiko ne liteesebwako so si kulwanjulira bwanjulizi byasaliddwaawo. Abaganda bwe baba tebamatidde bituukiddwaako mu Lukiiko kuba olukiiko lulondebwa Kabaka, wateekebwewo akalulu ak’ekikungo.\nYagaseeko nti kikyamu Kabaka ne Katikkiro okusalawo ku ttaka ly’Abaganda kuba tebalirinaako buyinza.\n“Ettaka ly’Abaganda busika bwaffe Omuzungu yali abutuggyeeko ne bukomawo omuli mayiro 9,000, ery’Amasaza, ery’Amagombolola busika bwaffe abaagabana baagabana 8,000 era abasinga bali e Mmengo bajjajjabwe baagabana eryasigala 9,000 ly’abo abataagabana.” Kamya bwe yategeezezza.\nYagaseeko nti, Katikkiro Charles Peter Mayiga munnamateeka era akimanyi bulungi nti ettaka lya liizi ligwa akatale buli lunaku oluyitawo omuguzi bw’amanya ebbanga erisigaddeyo nga ttono takuwa ssente ate n’ettaka lya liizi toyinza kulisikiza mwanawo naye tebakinnyonnyola bantu.\n“Nze njagala bannyinnyonnyole ttaka ki kwe bagaba ebyapa.\nBalumbye Tamale Mirundi ku kweyimirira Ssebuwufu mu gw'obutemu\nBalooya ba Kayihura ensonga zebaawadde omuntu waabwe okweyimirirwa


KIWEDDE! Gavumenti ewadde abalonzi ba Bobi Wine e Kyadondo obukadde 560 okubawonya embeera embi, Minisita alangiridde ekiddako - Galaxy FM 100.2\nKIWEDDE! Gavumenti ewadde abalonzi ba Bobi Wine e Kyadondo obukadde 560 okubawonya embeera embi, Minisita alangiridde ekiddako\nGavumenti ettadde ssente obukadde 560 mu konsituwensi y’e Kyadondo East ekiikirirwa omubaka Robert Kyagulanyi amanyikiddwa nga Bobi Wine okuyambako mu kulwanyisa obwavu.\nMu kutongoza enkola empya ey’okuyamba abantu, ‘Emyooga initiative’ ku kitebe kya Tawuni Kanso e Kasangati, Minisita omubeezi owa Micro Finance mu ggwanga, Haruna Kyeyune Kasolo, era omubaka wa Palamenti owa Kyotera agambye nti ssente zigenda kuwebwa ebibiina 18 ebya Sacco.\nMinisita Haruna Kasolo\nMinisita Kasolo agamba nti buli Sacco egeenda kuweebwa obukadde 30 wabula omukulembeze w’eggwanga Yoweri Kaguta Museveni alagidde Sacco z’abakulembeze abalondeddwa okuweebwa obukadde 50 buli emu, okuweza omugatte gwa bukadde 560.\nMinisita Kasolo asambaze ebigambo ebyogerwa nti ali mu Kampeyini za Pulezidenti Museveni eza kalulu ka 2021, agamba nti okuwa abantu ssente okufuna entandikwa, y’emu ku pulogulamu za Gavumenti okuyamba abantu mu ggwanga abalina Sacco.\n2021, Bobi Wine agamba nti agenda kwesimbawo ku ntebe y’obukulembeze bw’eggwanga okuvuganya Pulezidenti Museveni era abantu be Kyadondo East balina okulonda omubaka wa Palamenti omulala.\nGavumenti okuvaayo okuyamba abalonzi be Kyadondo East, kiyinza okugiyamba 2021 okuwangula konsituwensi.


Sipapa naye asisinkanye ab'akatale k'e Nakawa n'abawayiwamu bukadde\nAbakozi na yunivasite bavunaaniddwa gwa k...\nSipapa ne Full Figure olwavudde ewa Museveni, baagenze butereevu ewa Kisekka Sipapa gye yagabidde eyabadde akulira ab'ewa Kisekka mu kwekalakaasa, Ronald Kasekende emmotoka kika kya Toyota Raum UBE 702G.\nOkugabira Kasekende emmotoka n'asala eddiiro kyatabudde banne bwe bakolera mu katale ewa Kisekka ne bakubisa ekipande ekinene nga balaga nti bbo tebawagira NRM, bali mabega wa Bobi Wine mu kalulu ka 2021.\nKasekende yagambye nti, wabaddewo emmotoka ssatu, Toyota Mark X, Toyota Harrier Kawundo ne Toyota Raum n'alondako Raum. Oluvannyuma, Full Figure ng'ali ku lediyo emu mu Kampala yategeezezza nti, eky'ewa Kisekka kyawedde, okuva lwe baagenzeeyo bonna abaabadde ku ludda oluvuganya Gavumenti baakyuse kati ba NRM.\nBrian Ssemanda eyakulembeddemu abavubuka abatakkanya ne Gavumenti yategeezezza nti, Kasekende baali baamulimbalimba dda n'obusente n'akyuka n'atandika okuwagira NRM nti kyokka ali yekka bbo bafiira ku Bobi Wine.\nOno yagasseeko nti, Pulezidenti Museveni ssente ze yawadde Full Figure ne Sipapa za muwi wa musolo ateekeddwa okulondoola ensaasaanya yaazo n'abantu be yazigabidde abateeke ku nninga bamulage bye bazikozeemu.\n"Amalwaliro mangi temuli ddagala, abavubuka basiiba ku nguudo tebalina mirimu, ssente ezandibadde zibayamba n'okuteeka eddagala mu malwaliro pulezidenti yazikutte n'aziwa Full Figure ne Sipapa! Twagala alondoole bye zikoze." Ssemanda bwe yategeezezza.\nEkibinja kya Ssemanda kyabaddemu abavubuka okwabadde Paul Kafeero, Ramadhan Makumbi, Rashid Sseggujja, Yassin Ssekitooleko amanyiddwa nga Machete, Denis Ssenono n'abalala abaalayidde okufaafagana n'aba NRM abaagala okubalinnyirira.


Bukedde Online - Omusomesa eyaziba amaaso kimusseeko abazirakisa bwe bamudduukiridde\nOmusomesa eyaziba amaaso kimusseeko abazirakisa bwe bamudduukiridde\nBy Johnbosco Mulyowa\nAdded 11th April 2021\nFr. Dominic Kagoye ng'akwasa Kironde (afukamidde wansi ) pikipiki gye baamutonedde,nnyina (mu gomesi) n'abaana be.\nEyali Omusomesa wa Siniya okubala ne 'Physic's eyaziba amaaso mu ngeri eyewuunyisa ng'ali mu kibiina asomesa n'akubwa ne situlooko n'ataddamu kutambula okugyako okwavula ng'ono yalabikirako ku Bukedde TV ng'alaajanira abazirakisa okumuyamba abugaanye essanyu abalabi n'abasomi ba Bukedde bwe bamudduukiridde.\nBenjamin Kironde 50 nga mu kiseera kino abeera ku kyalo Mabaale- muluka gwe Kyanika mu ggombolola y'e Kabira e Kyotera ng'eno yadda kumpi ne waazaalwa oluvannyuma lw'embeera okugaana bwe yali mu kibuga Masaka gye yali akolera ogw'obusomesa.\nOlunaku lumu Kironde yali asomesa abaana n'akwatibwa ekifu ku maaso omulundi gumu be ddu era teyaddamu kulaba ne mukyala we n'amuddukako!.\nOno abalabi ba Bukedde okuli ne banne be yasomanga nabo ku ssomero lya Sacred Heart Kiteredde SS e Kyotera abaamulaba ku Ttivvi n'abalala bamudduukiridde ne bamuzimbira ennyumba n'okumugulira pikipiki empya ekole bodaboda nga bw'afunamu kyalya. Bano era beeyamye okutwala abaana be bonna abana okubaweerera okutuuka lwe banaamala okusoma.\nAb'e Luweero babinuse nga Museveni yeewandiisa\n▶ Omukugu akulaga engeri gy'oyinza okukozesa ekiseera kino n'okyusa obulamu\nMuseveni asuubizza ab'e Rakai amazzi n'ekidyeri\nâ€˜Omusajja yatta omwana wange poliisi nâ€™ebuzaabuza omusangoâ€™\nBakubye aba bodaboda 3 omulundi gumu\nLaba 'bayinginiya' abataasoma abayimirizzaawo ebyentambula


Bukedde Online - Haji Kiyimba ow’e Nsangi alumbiddwa ekimbe ekikambwe; Byayogera tebitegerekeka!\nHaji Kiyimba ow’e Nsangi alumbiddwa ekimbe ekikambwe; Byayogera tebitegerekeka!\nHaji Kiyimba ow’e Nsangi alumbiddwa ekimbe...\nPoliisi erwanaganye n'abamenyi b'amateeka...\nEnsonda mu ba famire ya Kiyimba zaategeezezza nti abasawo ku Case Clinic baanoonya obulwadde ne bubula, abamu ku benganda kwe kuwa amagezi nti olumbe luganda, lwetaaga kujjanjabirwa waka sso si mu ddwaaliro.\nSSENTEBE w’eggombolola y’e Nsangi, Haji Abdul Kiyimba alumbiddwa ekimbe nga kati by’ayogera tebikwatagana.\nEkimbe ekigwiridde Haji Kiyimba kituusizza abamu ku behhanda n’emikwano okugamba nti lumbe luganda nga kino bakiggya ku ky’abasawo mu malwaliro ag’enjawulo gye baamusoosezza okubulwa obulwadde sso ng’embeera ye yeeyongera kubiggya.\nNg’oggyeeko okwogera ebitwatagana, Haji Kiyimba tasobola kuyimirira wadde okutuula era asannyaladdeko oludda olumu, ekyongedde okwewanisa aba famire n’ab’emikwano emitima.\nObulwadde, Haji Kiyimba bumulumidde wiiki nnamba nga yasooka kutwalibwa mu ddwaaliro lya Case Clinic ku Buganda Road kyokka embeera n’eyongera kubeera mbi olw’engeri gye yali alogootona ebigambo ebitategeerereka omwali n’olulimi Oluswayiri.\nHajji Kiyimba ( ku kkono mu kkooti) ku mukolo ogumu gye buvuddeko.\n“Abasawo baamwekebejja naye nga tebalina kye balaba, awo aba famire ne bakkiriziganya bafune ekifo ekyenjawulo abakugu we baba bamujjanjabira wabula abalala ne bakiwakanya ne basalawo okumussa mu maka ge ag’e Busega, w’ajjanjabirwa mu kiseera kino.\nMikwano gya Haji Kiyimba omuli n’ebikonge mu Gavumenti n’ebitongole ebyokwerinda naddala Poliisi baatuuseeko mu maka ga Kiyimba e Busega okumusaasira obulwadde.\nAbamu ku baatuuseeko ewa Kiyimba ye Alhaj Moses Kigongo, omumyuka wa ssentebe wa NRM era mukwano gwa Kiyimba ow’omunda.\nEnsonda zaategeezezza nti Alhaji Kigongo yawadde amagezi omulwadde atwalibwe mu ddwaaliro oba si ekyo atwalibwe mu kifo eky’ekyama asobole okuwummulako kubanga abantu abeeyiwa awaka tebamusobozesa kuwummula.\nAbalala kuliko; Amir Sulaiman Kakeeto, akulira Abatabbuliiki b’oku Clock Tower ng’ono y’omu ku bamaseeka ab’enjawulo abali ku lusegere lwa Haji Kiyimba nga bamusomera dduwa asobole okussuuka obulwadde.\nAmir Kakeeto yagambye nti embeera ya Haji Kiyimba agenda erongooka n’awakanya ebigambibwa nti yalumbiddwa amajiini oba bulwadde bwa kiganda. Waliwo abantu abamu abaalumirizza nti olumbe olulumba Haji Kiyimba lwamusindikiddwa kuva Tanzania nga lwekuusa ku nsonga za bizinensi.\nEggulo, abavubuka naddala mu Nsangi beecangidde awaka wa ssentebe nga bagamba nti tebayinza kukkiriza mukama waabwe kufa nga balaba be kikwatako bagaanyi okumutwala mu ddwaaliro.\nBaaweze enkolokooto nti bwe kineetaagisa, bajja kukozesa ekifuba basitule mukama waabwe bamutwale mu ddwaaliro asobole okufuna obujjanjabi kubanga buli ajja awa magezi gage, ekitalina kye kiyamba okusinziira ku mbeera y’omulwadde bw’eri.\nHaji Kiyimba ow’e Nsangi alumbiddwa ekimbe ekikambwe\nAbemmundu bakubye 3 amasasi e Kasenge


Okuyambibwa nga ojjemu olubuto-safe2cgoose\nNyinza ntya okuyambibwa okujjamu olubuto\nsikyangu kumanya n`okutegera enkola ezenjawulo ezikozesebwa okujjamu olubuto. Safe2choose weli okukuyamba ekusomese okenkukke mu nkola zino zona. Okukozesa obuweke oba mu ddwaliro/kiliniki elya basawo abakugu. Ababudabuda baffe ababudabuda webali okukuyambako okumanya n`okulonda wo enkola ekukolera okusinga kundala zona era bakuyunga ku basawo baffe mukitundu ekyo kyolimu.\nsinga kibera kikoleddwa mukifo n`obudde ekitufu, omuntu omutufu nga akozesa enkola entufu, okujjamu olubuto tekuleta kabenje eri mukyala. Olina okusooka okubala ebanga mu wiiki olubuto lwe ziwezezza. Olyoke osalewo bulungi nyo. Osobola okukozesa embaliso/kaliculata wamanga okukuyamba. Eliyo emitawana gyolina okumanya egiziyiza okufunaobuweleza ela ababudabuda baffe nakuyamba okumanya ekikukolela.\ntekamu ennaku zomwezi lwewasemba okugenda mu nsonga zekikyala/okukulukuta\nyiga bwe zibalibwa\nOkujjamu olubuto nga okozesa obuweke mulingo mwangu. Osobola okukozesa Mifepristone ne Miaoprostol oba Misoprostol yekka. Obuweke buletela omumwa gwanabana okusindika olubuto okufula nga ali munsoga. Kiyinza okutwala enaku oba esabiiti ate kisobola okukolebwako ewaka. Ku safe2choose, tuyamba abakyala abagala okujjamu olubuto nga bali boka, tubawa ebikwata kunkola byona. Ku guno omulingo, tuyamba abembuto ezili wansi wa wiiki 13 ela abasuka ku wiiki 13, tubasindika ku balala betukola nabo munsi omukyala mwabela.\nEmilingo yokujjamu olubuto nobuweke\nOkujjamu olubuto nga okozesa Misoprostol yekka\nEmilingo yokujjamu olubuto nobuweke nebika byobuweke\nNonya obuweke obujamu olubuto\nEbikwata kukujjamu olubuto munsi yo\nOkukozesa obuweke oba okwooza munabana\nOkujjamu olubuto mu ddwalilo mulimu okukozesa obuweke nga oyambibwa omusawo, okwooza munabana, okulongo olubuto awamu nokuyamba avuddemu olubuto. Obuyambi buno busangibwa kudwalilo eddene oba obutini okusinzila ku mateeka gafuga egwanga. Oluusi obulumi buba butini lwakuba bakusilisa. Bwoba nga gwosinga okwagala, tukilila ababudabuda baffe bakuyambe okukuyunga ku ddwalilo elikuli okumpi.\nOkujjamu olubuto mudwalilo\nEmilingo yokujjamu olubuto mudwalilo\nOkuyambibwa kunkola yokwooza munabana\nOkujjamu olubuto munsi ezenjawulo\nEmboozi zokjjamu olubuto


Bukedde Online - Gavt. eyimbule abantu abakyali mu makomera - Dr. Lwanga\nGavt. eyimbule abantu abakyali mu makomera - Dr. Lwanga\n'Abasajja mwe musinga okusasaanya siriimu'...\nEngeri Poliisi gye yalemeddwa okuggya sitatimenti...\nSSAABASUMBA w’Essaza ekkulu erya Kampala, Dr. Cyprian Kizito Lwanga asabye gavumenti okuyimbula abantu bonna abakyali mu makomera abaakwatibwa omwezi oguwedde mu Arua. Era asabye bakkirize omubaka wa munisipaali ye Mityana, Francis Zaake okugenda mu ddwaaliro ly’ayagala okufuna obujjanjabi.\nBino yabyogeredde mu Mmisa y’okukuza olunaku lw’ekifo ky’ekigo kya St. Mary’s Cathedral Lubaga eggulo.\nYeebazizza gavumenti olw’okukkirizza Bobi Wine okugenda ebweru okufuna obujjanjabi era n’agisaba okuyamba abantu bonna abaatuusibwako obuvune mu bitundu by’eggwanga eby’enjawulo wakati mu kwekalakaasa okuzze kubeerawo okuva ku byali mu Arua.\n‘‘Abakuumaddembe abamu basudde obuvunaanyizibwa bwabwe ne badda mu kutulugunya n’okubatta’’, Dr.Lwanga bwe yategeezezza.\nYayongeddeko nti abantu abamu abazze batulugunyizibwa n’okukubwa amasasi babalanga bwemage y’ensonga lwaki gavumenti erina okubayamba.\nYakuutidde Abakristu okukuuma ebiragiro bya Katonda ne yennyamira olw’eddiini ewedde mu bantu abamu ne batuuka n’okweyisa ng’ensolo.\nYakubirizza Bannayuganda okubeera ab’ekisa eri abalala, okuyamba abali mu bwetaavu, okwagala Katonda ne bantu bannaabwe, okwogera amazima, n’okukomya ebikolwa eby’ettemu, obwenzi n’obulimba.\nYeebazizza abasawo mu ddwaaliro ly’e Lubaga olw’okukkiriza okujjanjaba abakaba Kyagulanyi ne Zaake wakati mu mbeera ey’obunkenke.\nYasiimye Obwakabaka bwa Buganda olw’okuwaayo ettaka okutudde Lutikko y’e Lubaga ne Ssekabaka Muteesa I okukkiriza Abamisani Amansi ne Mapeera okusaasaanya enjiri ya Kristu.\nEmikolo gyatandise na kuggulawo ekizimbe kya myaliiro ebiri ekyatuumiddwa Pope Paul II Memorial Building ekyabbuddwaamu omugenzi omutukuvu Paapa John Paul II eyatema evvuunike lyakyo mu 1993, nga kwe kuli ne Bbanka ya Centenary n’ekisenge ekiteeserezebwamu (Parish Hall) eyabbuddwa mu mannya ga Ssaabasumba ne bizinensi ez’enjawulo nga bino abirambudde n’abiwa omukisa.\nOmulangira David Kintu Wasajja eyabadde omugenyi omukulu ku mukolo guno yatenderezza Ssaabasumba olw’okukuuma omukululo gw’abaaliko Bassaabasumba ogw’okulwanirira eddembe ly’abantu, okubeeranga eddoboozi lyabwe n’okutumbula eby’enkulaakulaana.\nSsaabasumba yalangiridde okusoma ssappule okumala omwezi mulamba ng’abantu basabira eggwanga liddemu okufuna emirembe.\nAbaagobwa ku luguudo lw’eggaali y’omukka baagala bwenkanya\nKalidinaali Wamala ayogedde ku mbeera y’obulamu bwe mu bubaka bw'amazuukira